RTS :: Drevna „izgubljena“ prestonica Kmerskog carstva otkrivena ispod kambodžanske prašume\nNauka Drevna „izgubljena“ prestonica Kmerskog carstva otkrivena ispod kambodžanske prašume\nsreda, 16. okt 2019, 13:28 -> 13:38\nNaučnici su otkrili drevni grad Kmerskog carstva, koji je vekovima pokrivala bogata prašuma Kambodže. Mahendraparvata, poznata i kao „izgubljeni grad Kambodže“, bila je rana prestonica Kmerskog carstva – hinduističko-budističke države u jugoistočnoj Aziji, koja je postojala od 9. do 15. veka.\nArheolozi i istoričari znaju za njeno postojanje već decenijama, ali nisu mogli da pronađu tačnu lokaciju drevnog grada.\nI novoj studiji analizirani su rezultati ambicioznog dugogodišnjeg istraživanja međunarodnog tima, koji tvrdi da je sprovedena najbolja pretraga i identifikacija rane kmerske prestonice.\nIstraživanje je sprovedeno koristeći laserski skener (lidar) iz vazduha. U sadejstvu sa tim sprovedena je terenska pretraga, pa je tako mapirana široka urbana mreža koja datira iz 9. veka, a nalazi se na platou Pnom Kulen, severoistočno od Angkora, kasnijeg glavnog i dominantnog grada imperije.\n„Planinskom regionu Pnom Kulenu je do danas posvećeno veoma malo pažnje. Čitavo područje nedostaje u arheološkim mapama, izuzev veoma malo informacija o ostacima nekih ciglanih hramova“, istakao je predvodnik studije i arheolog Žan-Baptist Ševans.\nIstraživačni poduhvati počeli su 2012. i trajali su do 2017. godine, a tokom njih tim je prvo obavio seriju pretraga „lidarom“ iz vazduha, čime je sastavljena veoma detaljna mapa hiljada novootkrivenih arheoloških objekata, koji ranije nisu primećeni zbog bogate džungle.\n„Drevno Kmersko carstvo prilagođavalo je reljef sebi, oblikujući prirodu na velikim razmerama, praveći jezera, rezervoare, kanale, puteve, hramove, polja pirinča...“, rekao je Ševans za Njuzvik.\nZahvaljujući nadgledanju iz vazduha, tim je bio u stanju da vidi kroz nivoe vegetacije i prljavštine koja je skrivala Mahendraparvatu, otkrivajući složenu urbanu mrežu, koja je imala strukturu rešetke, sa dve podudarno postavljene linearne osovine.\nČitav grad se prostirao na površini od 50 kvadranih kilometara.\n„Veliki broj sadržaja, poput brana, rezervoara, hramova okruženih zidinama, odvojena naselja za stanovanje, kao i prostrana carska palata, pokazuju složeni urbanistički plan“, objašnjavaju istraživači.\nUprkos ogromnom inženjerskom trudu i ulaganju, grad nije dugo preživeo. Kmersko carstvo preselilo je svoj centar u novu prestonicu – Angkor, najverovatnije zbog boljih uslova za uzgajanje hrane, kao i manje izazovnog reljefa i okoline.


» Erazmus čet – kako izgleda studiranje u zemljama EU\nU okviru tradicionalnih Erazmus četova koji se održavaju u niškom EU info kutku, ove nedelje će gošće biti Maša Đorđević i Nina Burić, koje su provele semestar na univerzitetima u Evropi. Erazmus čet će biti održan u sredu 20. februara od 17:30h.\nKakvi su uslovi prijavljivanja za studije u inostranstvu, kako izgleda aplikacioni proces za programe Erasmus+, koji su izazovi pred studentima, samo su neke od tema o kojima će naše sagovornice pričati. Takođe, prisutni će moći da dobiju više informacija o sličnostima i razlikama između studiranja u Srbiji i Evropi i bliže se upoznati sa tradicijom i kulturom Italije i Španije iz ugla Nišlijki koje su živele i studirale u tim zemljama.\nMaša je pohađala „Universidade de Vigo“ u Španiji, a Nina „Università Cattolica del Sacro Cuore“ u Italiji. Učesnice četa deo su organizacije Erasmus Student Network Niš.\nNa našem sajtu možete pogledati i kako je prošao prethodni Erazmus čet u Nišu, kada su gosti bili Alesandro Labela iz Đenove i Megan Nagel iz Berlina, koji su jesenji semestar 2018/2019 proveli u Nišu.\nPrisustvo Erazmus četu je besplatno ali je, iz organizacionih razloga, potrebno prijaviti se mejlom na officenis@euinfo.rs ili telefonom na broj 018/254-461, najkasnije do 19. februara u 19h.


Britanski nacionalista trenira srpske desničare za “onlajn rat” (Maj, 2018.)\nDžim Doson, Nik Grifin i Leonid Savin na sastanku skoro formiranog pokreta Miše Vacića Srpske desnice. Foto: Srpska desnica\nTvrdokorni britanski anti-imigracioni aktivista, kog je londonski Tajms nazvao “marketniškim genijem ekstremista”, obučava srpske desničare kako da dobiju informativni rat.\nKada je u aprilu 2017. godine britanskom desničaru Džimu Dosonu zabranjen ulazak u Mađarsku, na raspolaganju mu je bila mreža sajtova i stranica na društvenim mrežama, na kojoj bi mu pozavideli mnogi mejnstrim mediji i političke partije, preko kojih je mogao da brani svoju nevinost i čak apeluje tražeći novac za svoj pravni tim.\nBalkanska istraživačka mreža, BIRN u saradnji sa Bi-Bi-Sijem otkrila je da je u centru ove profitabilne paukove mreže patriotskih sajtova portal „Međunarodnih vitezova templara“ (Knights Templar International – KTI), organizacije nazvane po srednjevekovnim hrišćanskim krstašima koja je blisko povezana sa Dosonom, iako on negira da ima bilo kakvu zvaničnu funkciju u ovoj organizaciji.\nIstraživanje otkriva da se njihovi šaljivi mimovi, patriotski video snimci i ultradesničarski materijali postuju na 14 Fejsbuk stranica koje je „lajkovalo“ 2,5 miliona ljudi – uključujući i tri člana britanskog parlamenta.\nKTI insistira da oni nisu rasistička organizacija, ali se na svim njihovim medijskim platformama muslimanske zajednice u zemljama zapadne Evrope nazivaju „pacovskim leglima“ a Romi označavaju kao „kriminalna kasta ološa“.\nOd kada je Dosonu zabranjen ulazak u Mađarsku, koja je prethodno bila centar ove mreže, KTI i on se sve više okreću Beogradu kao centrali svojih medijskih aktivnosti u kojoj snimaju vesti i priloge, pomažu otvaranje novih sajtova i obučavaju ultradesničare, od kojih i neke sa problematičnom prošlošću, za „onlajn rat“.\nUz medijsku obuku, KTI, koju Doson opisuje kao „militantni hrišćanski red“, se priprema za – kako tvrde – neizbežni rat između Islama i Hrišćanstva građenjem mreže grupa koje će kada borba počne postati paravojne formacije, kako je Doson rekao u januaru u intervjuu za desničarski radio program „Fenomen Tramp“.\nOvo uključuje i snabdevanje neimenovanih grupa na severu Kosova taktičkim prslucima i uređajima za komunikaciju.\nDoson je odbio da odgovori na većinu pitanja BIRN-a, ali je izričito negirao bilo kakvu povezanost sa neo-nacistima.\n„Najuticajniji britanski ultradesničarski aktivista“\nDoson je Škotlanđanin protestantske veroispovesti koji je odrastao u senci nasilja u Severnoj Irskoj. Kaže da se borio i da je ranjen u borbama protiv Irske republikanske armije (IRA), paravojne grupe koja je organizovala niz bombaških napada širom Velike Britanije u pokušaju da ujedini Irsku.\nNakon što je učestvovao u kampanjama protiv abortusa, Doson je pomagao ultradesničarskoj Britanskoj nacionalnoj partiji pri sakupljanju velikih suma novca radeći sa Nikom Grifinom, liderom partije i bivšim članom Evropskog parlamenta koji i sada često radi sa Dosonom u Srbiji.\nDoson je zatim 2010. godine uspostavio nacionalističku organizaciju „Prvo Britanija“ (Britain First), koju je napustio 2014. godine.\nLondonska antifašistička organizacija „Nada, ne mržnja“ (Hope not Hate) tvrdi da je Doson organizaciji „Prvo Britanija“ pomogao da obezbedi preko milion pratilaca na Fejsbuku mešanjem „emocionalnih mimova“ sa „teškim ultradesničarskim i društveno konzervativnim materijalima,“ pretvarajući ovu organizaciju u značajnu onlajn silu, iako nije imala uspeha na biralištima.\nOvaj anti-imigracioni pokret privukao je svetsku pažnju u decembru 2017. godine kada je Tramp retvitovao dva kontroverzna videa koja je objavio jedan od vođa grupe.\nStranice grupe „Prvo Britanija“ uklonjena je sa Fejsbuka u martu. Fejsbuk je saopštio da je grupa „više puta objavljivala sadržaj dizajniran da podstiče netrpeljivost i mržnju prema manjinama.“\nU svom izveštaju iz februara 2017. godine „Nada, ne mržnja“ navela je da je nakon odlaska iz organizacije „Prvo Britanija“, Doson koristio Budimpeštu kao bazu za vođenje mreže „patriotskih“ sajtova i uspostavljanje centrale za najnoviji poduhvat -„Međunarodne vitezove templare“. Slične nalaze dokumentovala je i organizacija „Prijavite bigotizam i fašizam“.\nU istom izveštaju, „Nada, ne mržnja“ nazvala je Dosona „britanskim najuticajnijim ultradesničarskim aktivistom.“\n„Svojim veštinama na društvenim medijima stekao je reputaciju među evropskim ultradesničarima i otvorio je vrata novim političkim i profesionalnim odnosima“, navode ovi borci protiv fašizma. Londonski Tajms nazvao nazvao je Dosona „marketinškim genijem ekstremista.“\nU videima objavljenim širom KTI mreže, Doson se hvalio da vodi „jednu od najvećih svetskih medijskih kompanija,“ kao i „da mu je pripisana zasluga za rezultate Bregzita i pomaganje u izboru predsednika Trampa“. Ova tvrdnja se podudara sa tvrdnjama iznetim u godišnjim izveštajima KTI-a.\nU januaru, Doson je dao sat vremena dugačak intervju za radijski program „Fenomen Tramp“ o radu KTI-ja. U emisiji, Doson je predstavljen kao „direktor ili glavni konsultant Vitezova Templara.“\nTokom razgovora, on se hvalio dometom koji je KTI izgradio na društvenim medijima.\n„Jedna od stvari koje mi radimo kao moderan red je vođenje velikih sajtova na društvenim medijima širom sveta“, rekao je. „Imali smo oko 30 ljudi – 30 mladih Evropljana, Mađara, Srba, Britanaca, Iraca tokom Trampove predizborne kampanje. Mi smo oni koji su izbacivali sve one emocionalne mimove.“\n„Pravili smo hiljade nedeljno. U jednom momentu smo imali domet od 70 miliona Amerikanaca nedeljno“, tvrdi on.\nOn nije imenovao o kojim stranicama na društvenim mrežama se radi, ali BIRN je identifikovao 14 Fejsbuk stranica čiji sadržaj uglavnom potiče od KTI ili povezanih sajtova. Od 25. januara, stranica KTI-ja za učlanjenje podeljena je 500 puta preko 11 ovih Fejsbuk stranica.\nAndrej Petrovski, beogradski sajber forenzičar koji je sarađivao sa BIRN-om na ovom istraživanju, kaže da su Fejsbuk stranice nazivane tako da privuku pažnju različitih grupa korisnika društvenih mreža, kao što je „Newschicken“ (Novinsko pile), „Proud to Wear Mz Poppy“ (Ponosan sam što nosim svoj mak) i „President Trump – Make America Great Again“ (Predsednik Tramp – Učinimo Ameriku ponovo sjajnom).\n„Oni [KTI] koriste sve mogućnosti koje nude društveni mediji za mikro-targetiranje ljudi iz različitih sfera, od huligana preko bolničarki do poslanika, isporučujući im sadržaj koji je dopadljiv toj konkretnoj grupi“, objasnio je Petrovski.\n„Ovo je rezultiralo u preko 2,5 miliona pratilaca na raznim stranicama na Fejsbuku, što je više nego što imaju partije engleskih Konzervativaca i Laburista na Fejsbuku zajedno. Ovaj broj predstavlja značajan domet, pošto domet eksponencijalno raste sa brojem pratilaca“, kaže on.\nPetrovski je dodao da je pronalaženje tri aktivna britanska poslanika, kao i stotina zdravstvenih radnik i zaposlenih u britanskim javnim službama, među onima koji su lajkovali ove stranice zabrinjavajuće.\n„Kada javni službenici lajkuju ove stranice, veća je verovatnoća da će i drugi ljudi učiniti isto i zato bi javne ličnosti trebalo da obrate pažnju šta promovišu kroz svoje aktivnosti na društvenim medijima,“ kaže je Petrovski.\nDosonova uloga u KTI-u je, međutim, nejasna zbog njegovog insistiranja da on nije član ove organizacije.\nOn je prethodno priznao da je pomagao KTI-u na „jednom ili dva projekta“, ali je rekao i da nema „poziciju, titulu ili ovlašćenja“ u ovoj organizaciji.\nOn tvrdi da je tužio BIRN zbog ranije priče u kojoj je, kako sam kaže, identifikovan kao „član“ KTI-a. U članku o kome je reč, takva tvrdnja ne postoji.\nDokazi do kojih je došao BIRN ukazuju, međutim, da je on važan za ovu organizaciju, čak iako nema zvaničnu poziciju ili nije član.\nDoson se redovno pojavljivao kao lice KTI-a, bio je prezenter u njihovim videima, govorio za medije kao predstavnik grupe i držao govore na događajima koje je KTI organizovao.\nNa sajtu KTI-a Doson je opisan kao „brat“, „portparol“ i „važan savetnik kome se veruje“ – mada je KTI nedavno uklonila mnoge od ovih stranica.\nKompanija „Knights Templar International Novus Ordo Militiae Limited“ sa sedištem u Severnoj Irskoj koja je na sajtu KTI-a navedena kao firma zadužena članarine za KTI, u vlasništvu je Dosonove snaje Marion Tomas koja je radila s njim u Britanskoj nacionalnoj partiji i bila je direktor u jednoj od njegovih ranijih firmi.\nSam Doson je vlasnik kompanije Roslin Portal Limited koja upravlja vebsajtom rosslynportal.com, na kom se prodaju suveniri koji su identični kao i oni na KTI vebsajtu, a hosting je sa iste IP adrese kao i knightstemplarinternational.com. Do nedavno, još jedan vebsajt, thelifeleague-com, je takođe imao hosting sa iste IP adrese i bio je registrovan lično na Dosona.\nDosonovi kontakti u Srbiji, uključujući Dejana Damnjanovića iz organizacije Red Zmaja, i Filipa Milinića, lidera organizacije Generacija Identiteta, identifikovali su Dosona kao višu figuru u KTI.\nNov početak u Srbiji\nU aprilu 2017. godine, Dosonu je zabranjen ulazak u Mađarsku jer je, kako kaže, „predstavljao opasnost po nacionalnu bezbednost,“ – što on žustro poriče. Protiv ove odluke on se trenutno žali pred sudovima u Budimpešti, a KTI je na svom sajtu apelovao tražeći donacije koje bi pokrile pravne troškove.\nČini se, međutim, da su Doson i Grifin, kojem je takođe zabranjen ulazak u Mađarsku a postupak žalbe u toku, u Srbiji pronašli novu bazu za nastavak svojih aktivnosti.\nOd marta prošle godine, više od dvanaest priloga KTI-a snimljeno je u Srbiji i objavljeno na različitim YouTube kanalima, uključujući „Templarske vesti“ (Templar News) i „Međunarodni vitezovi templari“ (Knights Templar International), na vebsajtovima u mreži, i na društvenim medijima.\nPrezenter u ovim prilozima, kako otkriva BIRN, je Marina Milenov, mlada Srpkinja koja čita ultradesničarski materijal ispred panorame srpske prestonice, Beograda.\nBroj pregleda na YouTube-u varira od par stotina do više hiljada, ali njihov uticaj je pojačan deljenjem na Fejsbuku i povezanim sajtovima. Jedan video koji je objavljen na nalogu Međunarodnih vitezova templara na Fejsbuku je imao preko 40.000 pregleda u trenutku objave ovog članka.\nU jednom klipu, objavljenom na YouTub-u, o „Velikoj zameni“ – teoriji po kojoj će beli Evropljani biti zamenjeni imigrantima – Milenov objašnjava da su stranci „ljudi koji žele da unište sve što Vam je drago“ i koji su odgovorni za „grupna silovanja velikog broja mladih žena.“ Milenov zatim kaže da KTI poziva na „ozbiljan otpor“ koji treba izgraditi pre „Islamskog ustanka.“\nSrbija ne samo da predstavlja lokaciju na kojoj su nastali videi, ona je takođe i „baza društvenih medija“ KTI-a, kako se navodi u godišnjem izveštaju ove organizacije za 2017. godinu.\nDoson i KTI su odbili da pojasne ove tvrdnje.\nAli je prošle godine na pitanje BIRN-a o njegovim aktivnostima u Srbiji, Doson bio daleko skromniji. „Ja vodim malu marketinšku kompaniju i prihvatam poslove za mnoge klijente i da pričam o ovim poslovima sa Vama ili bilo kim drugim bi bilo veliko kršenje profesionalnih standarda“, rekao je tada u pisanoj izjavi.\nPozvana telefonom, Milenov je odbila da govori za BIRN.\nDoson je takođe pomogao pri pokretanju novog nacionalističkog sajta, Novigvozdenipuk.rs, jedne beogradske monarhističke grupe. „Novi gvozdeni puk“ bio je puk tadašnje Kraljevine Srbije u Prvom svetskom ratu.\nVebsajt je kreiran za beogradski monarhistički „Red Zmaja“ koji ima niz veza sa Dosonom i KTI-om.\nNovinari su otkrili da Novigvozdenipuk.rs deli jedinstvenu identifikaciju Gugl analitike, koja omogućava vlasniku da prati saobraćaj na sajtu, sa vebsajtom „Međunarodnih vitezova templara“.\nLider organizacije „Red Zmaja“ Dejan Damjanović potvrdio je da je radio sa Dosonom na vebsajtu, koji je aktiviran prošlog leta, ali je dodao da je sajt kasnije skinut. Povezana Fejsbuk stranica i dalje ostaje aktivna.\nStranice izvučene sa ovog sada izbrisanog sajta pokazuju da je sajt objavila firma TPS Media, koja je navela beogradsku adresu istu kao i onu koju na svom na stranici za kontakte navodi i KTI. BIRN nije uspeo da pronađe kompaniju registrovanu pod ovim imenom, kao ni lokaciju kancelarije, ali je sajt tpsmedia.eu registrovan na istoj IP adresi kao i Međunarodni vitezovi templari i do veoma skoro kao i sajt thelifeleague.com koji je registrovan lično na Džima Dosona.\n„To je njegova [Dosonova] kompanija,” Damnjanovic je rekao govoreći o TPS Media.\n„Vojevanje na internetu“\nU intervjuu koji je u januaru dao za radio program „Fenomen Tramp“, Doson je govorio kako KTI pridaje važnost davanju besplatnih kurseva o medijima kako bi osigurali da „naši ljudi budu potpuno obučeni u oblasti modernih načina komunikacije.“\nOvo se podudara sa porukom objavljenom u januaru na njegovoj ličnoj stranici na Fejsbuku. Propraćeno sa tri fotografije na kojima se čini da Doson obučava grupu muškaraca, napisao je „Moderni rat se vodi onlajn… za sada!“\nU objavi na Tviteru sa istog događaja objašnjava da je bio na „medijskoj obuci u Srbiji“. Iako nije jasno da li je ovaj događaj povezan sa KTI-em, zastava organizacije je vidljiva na stolu na jednoj od fotografija.\nIdentitet grupe koja je trenirana nije otkriven, ali jedna ultradesničarska organizacija koja priznaje da je primila savet o društvenim medijima od Dosona je beogradski ogranak „Generacije Identiteta“, međunarodnog anti-imigrantskog pokreta.\nVođe ovog ogranka, Filip Milinić, je rekao za Bi-Bi-Si: „Džim [Doson] ima reputaciju da je veoma vešt na društvenim [medijima]. Jeste nam ponudio savet i bio je na razne načine koristan, jer sada, na primer, imamo 7.000 lajkova na Fejsbuku.\n„To je bilo veoma korisno i nadamo se da će oni uskoro opet doći“, dodaje on.\nMeđutim, kada je kontaktiran dan pre objavljivanja teksta, Milinić je negirao da je „Generacije Identiteta“ dobila bilo kakav „trening“ od Dosona.\nFotografija iz 2016. godine prikazuje Milinića i još jednog desničara, Marka Gajinovića, kako se sastaju sa Dosonom i Grifinom u Beogradu na događaju organizovanom od strane jedne druge desničarske grupe, NSF, na kom je Grifin govorio.\nNekoliko dana kasnije, fotografije koje su objavljene na KTI Fejsbuk stranici prikazuju Gajinovića sa raznim licima obučenim u templarske odore koji drže zastave Templara i Srbije.\nI Milinić i Gajinović su u martu prisustvovali malom skupu radi komemoracije srpskom premijeru iz doba Drugog svetskog rata Milanu Nediću, koji je vodio nacističku marionetsku vladu. Gajinović je fotografisan kako izvodi nacistički pozdrav i sada je pod istragom, kako je reklo beogradsko tužilaštvo za BIRN.\nMilinić je izjavio da „Generacija Identiteta“ nije organizovala ovaj događaj i da Gajinović nije član njegove grupe. Gajinović nije odgovorio na pitanja BIRN-a, ali je u tvitu negirao da je na skupu bilo nacističkih pozdrava, tvrdeći da se na fotografijama vide ljudi koji gestikuliraju kao na sportskim događajima.\nDoson je rekao da nije obučavao „Generaciju Identitet“ u Srbiji i da se borio čitav svoj život protiv Nacista.\nU pisanom odgovoru, on kaže: „Pošto ja imam sedam tekućih pravnih slučajeva u vezi sa lažnim navodima protiv Vas i više drugih soroševskih/zapadnjačkih lažnih marionetskih medija pred sudovima u Beogradu, ograničen sam u odgovoru“.\n„Međutim, da budem jasan: ni u kom trenutku nisam pružio bilo kakvu medijsku ili IT obuku bilo koje vrste tim pomenutim grupama, Generaciji Identitet ili Neonacistima u Srbiji.“\nDoson i Grifin su takođe izgradili blizak odnos sa Mišom Vacićem, bivšim liderom desničarske grupe 1389 – nazvane po godini čuvenog Kosovskog boja, temeljcu za srpske nacionaliste.\nPočetkom 2017. godine, Vacić je kratko bio savetnik Marku Đuriću, koji je na čelu Kancelarije za Kosovo i Metohiju Republike Srbije, i pozvao je Dosona i Grifina u zgradu vlade.\nVacić je 2013. godine zbog diskriminacije LGBT osoba uslovno osuđen.\nAli kada je prošle godine Vacić pokrenuo novu ultradesničarsku partiju, Srpska desnica, visoki funkcioneri vladajuće Srpske napredne stranke su takođe bili prisutni, što otvara dodatna pitanja o Vacićevim vezama sa vladom nakon njegovog kratkog rada kao savetnika.\nNa drugi veliki sastank partije održan u februaru, Vacić je pozvao Dosona, Grifina i ruskog intelektualca Leonida Savina, koji uređuje vebsajt Konstantina Malofejeva, koji je sankcionisan od strane SAD-a zbog pružanja podrške pro-ruskim separatistima u Ukrajini.\nDoson je rekao publici da moraju da rade zajedno protiv pretnji koje navodno donosi imigracija. „Zapad je preplavljen hordama islamskih osvajača, sa istoka, šezdeset miliona njih, a taj broj i dalje raste“, rekao je on.\nOd tada, kako se navodi u saopštenjima i na socijalnim mrežama ovog pokreta, Doson i Grifin su nekoliko puta dolazili u Beograd da obučavaju Srpsku desnicu veštinama iz oblasti društvenih medija.\n„Naši prijatelji, Doson i Grifin, su istinski majstori svojih zanata“, rekao je Vacić u saopštenju za medije. „Njihovo iskustvo je neprocenjivo za nas, njihova je želja da nam prenesu tehnike i znanja sa kojima ćemo moći da nastavimo našu političku borbu“.\nVacić je odbio da govori za BIRN. U odgovoru na pitanje BIRN-a o svojim aktivnostima u Srbiji, Nik Grifin je napisao:\n„Recite kakve god laži i izvrnite koje god istine hoćete, korumpiranom svetu sa centrom u Vašingtonu za koji ste vi propagandne prostitutke se bliži kraj. Evropa će biti slobodna i hrišćanska, i Kosovo Je Srbija“.\nMarinika Tepić, poslanica levičarske Nove stranke, kaže da su je na društvenim mrežama, nakon što je u parlamentu pokrenula pitanje Dosonovih aktivnosti i dostavljanja opreme Srbima na Kosovu, proganjali Vacić i članovi organizacije „Generacija Identiteta.“\nNakon izjava u parlamentu, grafiti protiv nje su osvanuli širom grada, a jedan nacionalistički novinara čeka suđenje zbog navodnih pretnji smrću.\nTepić kaže da joj je rečeno da su neke ekstremističke grupe počele da je zovu „Džo“ u svojim privatnim porukama, misleći na Džo Koks, britansku parlamentarku koju su 2016. godine ubili ultradesničarski ekstremisti.\nNišta ne povezuje Dosona sa ovim incidentima, ali Tepić je rekla BIRN-u da veruju da on vidi Srbiju kao svoju „novu metu“. „Njegove reči su opasne“, dodaje ona.\nDoson je u intervjuu za radio program „Fenomen Tramp“ opisao put na Kosovo rekavši: „Preuzeli smo veliku pošiljku pancira i taktičke opreme i komunikacijskih uređaja pre samo nekoliko meseci i odneli smo ih na Kosovo, što je veoma opasno, ja sam bio na tom putu, bio sam u tom konvoju.“\n„Kada smo ih odneli, i naravno zapadnjački mediji su hteli da budemo uhapšeni, znate, pokušali su da impliciraju da ja isporučujem oružje – slušajte nošenje oružja na Balkan je kao nošenje oružja u Teksas – nema potrebe“.\n„Komunikacijska oprema i sofisticirane moderne stvari su potrebne, ali nema potrebe da nosite oružje na Kosovo, verujte mi“, rekao je on.\nKasnije je tokom intervjua je dodao: „Sada nam ne trebaju kalašnjikovi, sada nam treba tehnologija – kalašnjikovi će doći kasnije“.\nU intervjuu snimljenom sa Bi-Bi-Sijem nakon objave članka, Doson se “izvinio bez zadrške” za svoj komentar o “kalašnjikovima”, dodajući: “To je izuzetno loš izraz. Balkan je preplavljen oružjem – sugerisati da bih ja ili bilo ko bio osoba za gur gur mig mig “nabavićemo vam oružjem” je čista ludost.”\nDodatno izveštavao Krešnik Hodža.\nOvaj članak je ažuriran 2. maja da bi se dodali komentari Džima Dosona, emitovani u intervjuu za Bi-Bi-Si Radio 4 nakon objave ovog članka.\nIzvor: balkaninsight.com (01. maj 2018.)


Za nedelju dana kovid bolnica u Kruševcu biće puna, dnevno po 50 novih prijema a samo 20-30 otpusta, trenutno na lečenju oko 330 pacijenata | Kruševac Info\nU kovid bolnici u Kruševcu 330 pacijenata, mesta ima za još nedelju dana -U kovid bolnici u Kruševcu smešteno je više od 330 pacijenata i ta zdravstvena ustanova, sa 20 do 30 otpusta dnevno, pacijente će moći da prima još sedam dana, rečeno je agenciji Beta u bolnici.\n„U poslednja 24 sata imali smo 52 prijema, što je najveći dnevni broj prijema do sada. Trenutno je kod nas smešteno više od 330 pacijenata, što je najviše od otvaranja bolnice“, rekao je agenciji Beta pomoćnik direktora kruševačke kovid bolnice Nikola Milenković.\nBolnica, koja ima 500 ležajeva za intenzivnu i poluintenzivnu negu, ima slobodnih još oko 170 mesta, te će, ukoliko se takav tempo prijema i otpusta nastavi moći da prima još sedam dana, rekao je Milenković.\n„Svi kapaciteti za lečenje kovid pacijenata u jugoistočnoj Srbiji su popunjeni i to je glavni razlog povećanog broja prijema kod nas, mada se ovde šalju i pacijenti iz Beograda“, rekao je on.\nU skladu sa povećanjem broja pacijenata povećava se i broj lekara koji dolaze u ispomoć medicinarima zaposlenim u toj bolnici.\n„Konstantno povećavamo broj iskusnih lekara specijalista koji dolaze iz okolnih centara i pomažu, a sada je njihovo iskustvo presudno“, naveo je Milenković.\nOn je podsetio da se u tu bolnicu smeštaju pacijenti sa najtežom kliničkom slikom.\nNajmlađi pacinjent na respiratoru ima 33 godine, a najstariji 84.\nPosted in Društvo Tags: Epidemija, Korona, virus\n« Raspisan poziv poslodavcima da angažovuju lica iz marginalizovanih grupa u okviru programa „Zajedno za zajednicu“\nU znak obeležavanja Vidovdana biće posađeno 650 sadnica »


Popović: Godina za nama teška, uspeli smo da uradimo sve što je planirano | Radio Kosovska Mitrovica\nPopović: Godina za nama teška, uspeli smo da uradimo sve što je planirano\n31. March, 2021 08:20 |\nGodina za nama je dosta teška, međutim, u celokupnoj toj situaciji koja je zahvatila ceo svet , snalazili smo se kako smo znali i umeli i ono što je meni posebno drago, jeste da sam sa svojim timom uspeo da uradim sve ono što je planirano za prošlu godinu, rekao je za Dnevnik RTV Gračanice, predsednik opštine Srđan Popović.\nPopović je izrazio zadovoljstvo ulaskom Radio Televizije Gračanica u kablovsku mrežu i istakao dobru saradnju naše kuće sa lokalnom samoupravom.\n“Imate bogat istorijat kao Radio Gračanica i drago mi je da je sada i TV Gračanica ušla u kablovski sistem. Želeo bih da čestitam direktorici JP Mreža Most Slađani Ivančević, koja se zaista potrudila da pomogne vašoj Televiziji da preraste u jednu ozbiljnu instituciju. Takođe bih čestitao vašem direktoru Saši Miciću koji se sve ove godine trudio da ova Televizija bude profesionalna i da nastavi trend, koji je imao vaš Radio program, odnosno da meštani opštine Gračanica i celo centralno Kosovo budu informisani na pravi način “, kazao je Popović.\nOn je izrazio nadu da će saradnja opštine i RTV Gračanica ostati na visokom nivou.\n“Najbitnije od svega je što je opština Gračanica ostala servis građana i bitno je to što imamo dobru komunikaciju sa našim meštanima. Borba sa virusom još uvek traje, kao što možemo da vidimo ove godine se pogoršala epidemiološka situacija svuda, pa i u našoj opštini. Mi kao institucija odgovaramo na sve to na jedan profesionalni način, isto tako uporedo sa borbom brotiv kovid-a 19 nastojimo da sve ono što smo isplanirali za 2021. godinu uradimo na vreme i ono što znam je da sada ide sve kako treba, da su svi projekti i sve inicijative i aktivnosti koje smo planirali za ovu godinu počele na vreme”.\nPopović je istakao da je Epidemiološka situacija je teška i još jednom apelovao na sve građane da se pridržavaju mera.\n“Naši meštani su dosta odgovorni, ovo zaista dugo traje, pa ponekad popusti koncetracija, ali mi kao institucija ne želimo da prepustimo ništa slučaju.Preko svih televizija, društvenih mreža, obilaskom porodica i prijemom meštana u opštini Gračanica podsećamo da moraju da se pridržavaju mera jer jedino tako možemo da pobedimo ovu pošast koja nas je zadesila”.\nOn je naglasio da je u svakodnevnom kontaktu sa KBC Gračanica kao i sa direktorom prof. dr Bratislavom Lazićem i da je opštinsa uz tu koordinaciju uspela da reši mnogobrojne situacije i da ima povratnih informacija o tome kakva je situacija na terenu.\nPopović je naglasio da će sve službe biti aktivne kao i prošle godine , pogotovu Službe inspekcije i Javne sližbe opštine Gračanica, ali i da je uz sve to poštovanje mera najbitnije, jer ako se mere ne poštuju beznadežna je svaka inicijativa koja dolazi od opštine Gračanica ili zdravstvenog sistema.


Na 4 od poslednjih 5 međusobnih susreta viđen je ovaj rezultat! - Sportske novosti\nNaslovna Fudbal H2H Fudbal Na 4 od poslednjih 5 međusobnih susreta viđen je ovaj rezultat!\nNa 4 od poslednjih 5 međusobnih susreta viđen je ovaj rezultat!\nLugano i Servette odmeriće snage u nedelju, 25. aprila, tačno od 16 časova po našem vremenu, a u pitanju je 31. kolo švajcarske lige “Super League“. Ove dve ekipe se bore za drugo mesto, zajedno sa Bazelom, jer je prvoplasirani Young Boys već došao do titule. Ipak, svega prva 3 mesta vode u Evropu, pa će borba biti ogromna.\nKada su u pitanju međusobni susreti, obe ekipe su postigle po gol na poslednjih 5, a kvota za “GG” iznosi 1.75. Takođe, na 4 od tih 5 utakmica viđen je rezultat 1:1, a isti se plaća kvotom 6.00. Koliko im odgovara podela bodova, nismo sigurni, ali svakako da vredi zapaziti ovaj niz.\nPrethodni tekstGolmani imaju posla kada se ove dve ekipe sastanu!\nSledeći tekstUmeju da namuče šampiona!


Bojnik Srbija, Jablanički okrug - Spisak sajtova za Bojnik\nBojnik - Srbija\nspisak bitnih sajtova za opštinu Bojnik, Jablanički okrug\nBojnik (Jablanički okrug) Besplatni Mali Oglasi\nPostavite brzo, besplatno i jednostavno sve vaše male oglase za Bojnik, odnosno za sve opštine koje pripadaju jablaničkom okrugu (Leskovac, Bojnik, Lebane, Medveđa, Vlasotince, Crna Trava). Uz svaki oglas možete postaviti i fotografije, a po potrebi i lokaciju na mapi. Postavljanje oglasa je omogućeno i bez registracije kod nas, preko vašeg fb naloga.\nTehnička škola Bojnik\nBojnik danas, istorija, kultura, crkve i manastiri, zdravstvo, zdravstvene ambulante, razvojna pozicija i potencijali, stanovništvo, infrastruktura, instotucionalni uslovi, opštinsko veće, uprava, planovi, privreda, industrija, javna preduzeća, počljoprivreda, saobraćaj, turizam, trgovina, obrazovanje, sport, investicije, tenderi, kontakt...\nŽelimo vam dobrodošlicu na internet prezentaciju Tehničke škole "Boško Krstić" iz Bojnika. Nadamo se da će vam ove stranice omogućiti da steknete odgovarajuću sliku o prošlim dostignućima i trenutnim aktivnostima naše škole, njenim vrednim profesorima i talentovanim učenicima.\nDom Zdravlja Bojnik sadrzi strucne kadrove specijalisticke sluzbe, rendgen dijagnostike, laboratorijske dijagnostike, kao i sluzbe kucnog lecenja. Javno zdrastvo Bojnik bavi se opasnostima za opšte zdravlje zajednice na temelju zdravstvenih analiza stanovništva.


Pomoć građevinskoj industriji treba da podstakne i druge privredne grane - Bizlife.rs\nPomoć građevinskoj industriji treba da podstakne i druge privredne grane\n13:07 Beograd, 20/12/2011\nIzmene Zakona o podsticanju građevinske industrije u uslovima ekonomske krize trebalo bi da pomognu domaćoj građevinskoj industriji da prevaziđe negativne posledice ekonomske krize u Srbiji i u 2012. godini, izjavio je danas ministar životne sredine, rudarstva i prostornog planiranja Oliver Dulić.\nMinistar je, „braneći“ pred poslanicima Skupštine Srbije izmene zakona kojim se produžava njegovo važenje i u 2012, rekao da je cilj izmena i upošljavanje domaćih građevinskih preduzeća i obezbeđivanje likvidnosti tog sektora.\nNjihov cilj je i da, kako je naglasio, uposle domaća preduzeća koja proizvode građevinski materijal i omogući zadržavanje postojeće zaposlenosti uz mogućnost otvaranja novih radnih mesta, ali i da podstakne privredni rast u drugim granama privrede.\nKako je rekao, tokom primene tog zakona u ovoj godini vlada je do 1. decembra odobrila ukupno 325 projekata na teritoriji Srbije, od kojih je za 250 projekata obezbeđeno finasiranje. Od toga je 113 projekata, ukupne vrednosti 5, 4 milijardi dinara, dobreno lokalnim samoupravama sa teritorije Vojvodine, 11 projekata vrednosti 4, 2 milijarde odobreno je Beogradu, a 126 projekta, vrednosti 7, 9 milijradi dinara, odobreno ostalim lokalnim samoupravama.\nDulić je rekao da je vlada do 1. decembra ove godine odobrila i 75 projekata za koja su sredstva obezbedili u celosti ovlašćeni predlagači projekata, što znači da sredstva za finansiranje tih projekata nije bilo potrebno obezbediti u republickom budžetu.\n„Vlada se odlučila da produži rok važenja zakona budući da je svetska ekonomija daleko od brzog oporavka kome smo se nadali kada smo u junu prošle godine važenje Zakona ograničili do kraja ove godine“, rekao je Dulić, ističući da je zbog njegovog postojanja Srbija jedina zemlja u regionu koja je imala rast u građevinskom sektoru.\nDulić je ukazao da građevinska industrija nije slučajno predmet pažnje države budući da svaki dinar uložen u tu oblast dovodi do tri dinara investicija u druge sektore privrede, a svako novo radno mesto do četiri nova radna mesta u granama koje je podržavaju.\nIstovremeno, kako je naveo, građevinska industrija je jedna u krizi najpodložnijih privrednih grana na svetskom nivou, što pokazuje podatak da je pet miliona građevinara ostalo bez posla samo u toku prve godine globalne krize.\nIzmene Zakona o stanovanju, kako je objasnio Dulić, predložene su kako bi se što pre rešili mnogobrojni zahtevi za otkup stanova, Ministar je precizirao da je problem koji se rešava tim izmenama nastao pošto je Republički zavod za statistiku od 1. januara ove godine, kao meru inflacije više ne objavljuje podatke o cenama na malo, već podatke o potrošačkim cenama.\noliver dulić Srbija


Sukobi u vrhu vlasti povodom istrage kriminala u Ministarstvu odbrane\nKum je dugme, na šlicu ili na džepu\nOdluka zamenika specijalnog tužioca da prikupljanje dokaza i potrebnih obaveštenja o kriminalu u Ministarstvu odbrane poveri Bezbednosno-informativnoj, a ne Vojno-bezbednosnoj agenciji, u čijem delokrugu rada i odgovornosti je i sprečavanje i otkrivanje krivičnih dela u Vojsci Srbije, ukazuje da su sukobi na relaciji predsednik Srbije - ministar odbrane ozbiljni\nDuže od godinu dana Tabloid istražuje pljačkanje vojne imovine i naoružanja i piše o nameštenim tenderima za nabavke za potrebe Vojske Srbije. Glavni akteri su, da podsetimo i ovog puta naše čitaoce, ministar odbrane Dragan Šutanovac, njegov pomoćnik i kum Ilija Pilipović i Stevan Nikčević, direktor Jugoimporta SDPR. Poimenično smo pominjali njihove "saborce", vlasnike fiktivnih preduzeća kojima su omogućavali da dobiju poslove na nameštenim tenderima, koji su vredni po nekoliko miliona evra.\nMinistar Šutanovac se branio od naših optužbi tako što je naredio direktoru Vojno-bezbednosne agencije Cvetku Kovaču da pronađe i identifikuje autora i otkrije njegove informatore iz Ministarstva odbrane i Generalštaba Vojske Srbije. Preciznost podataka i fotokopije dokumenata koji su sa stranica našeg lista razotkrivali pljačkašku družinu počeli su da brinu organizovanu kriminalnu grupu koja je uništila Vojsku Srbije, njenu imovinu i njenu odbrambenu moć u celini.\nGodinu dana se Specijalno tužilaštvo za borbu protiv organizovanog kriminala branilo ćutanjem. Odluku da započne predkrivični postupak tužilac je doneo nakon konsultacija sa predsednikom Republike Borisom Tadićem, koji je i vrhovni komandant oružanih snaga Srbije.\nPredsednik Tadić i ministar Šutanovac su duže od dve godine u ozbiljnom sukobu. Ne razgovaraju, a susreću se samo protokolarno. A kada se sretnu, daleko od očiju građana, razmenjuju najteže uvrede.\nIpak, očigledno je da i predsednik Srbije Boris Tadić želi da istragu protiv kuma Šutanovca i njegove bande sprovede u diskreciji i - pod kontrolom. Jer, Bezbednosno-informativna agencija je pod njegovom kontrolom, za razliku od Službe za borbu protiv organizovanog kriminala, koja, inače, i opslužuje specijalnog tužioca, a koju kontrolišu ministar Ivica Dačić i njegova Socijalistička partija Srbije.


Montgomeri: Zapad još nije shvatio značaj kosovskog pitanja za Srbiju - Centar za evroatlantske studije - CEAS\nDok se ovo potpuno ne razume, neće biti ostvaren stvarni napredak, pregovori će biti bezuspešni, a na Srbiju će se vršiti stalni pritisak, naveo je Montgomeri u autorskom tekstu za Kosovo onlajn, prenosi Tanjug. Trampova administracija i njen predstavnik za Balkan Ričard Grenel, prema njegovom mišljenju, iskreno su imali malo razumevanja ili brige za balkanski region.\nZato ih nije bilo briga za stavove Evropljana ili američke spoljnopolitičke zajednice, naveo je Montgomeri. U stvarnosti nisu imali šanse da postignu bilo šta važno, zbog protivljenja EU, američkih spoljnopolitičkih aktera i nekoliko domaćih grupa kosovskih Albanaca, smatra Montgomeri. Nesrećni napor da se pritisnu Srbija i kosovski Albanci da promene svoj pogled na izraelsko pitanje u okviru pregovora, pokazuje gde su bili njihovi istinski interesi, naveo je bivši američki diplomata.\nOstaje činjenica da se kosovski Albanci osećaju ohrabreno da zauzmu ekstremne stavove, jer misle da imaju podršku SAD, naglasio je Montgomeri. Oni se neće zadovoljiti ničim manjim od punog priznanja u trenutnim granicama, tvrdi on. Na Srbiju se u međuvremenu sve više vrši pritisak na ustupke u tom pravcu – iako se čini da je punopravno članstvo Srbije u EU veoma daleko, a obećanja kosovskog rukovodstva u „dijalozima” sa Srbijom nisu ispunjena, naveo je Montgomeri.\nNe vidim zašto bi Srbija imala bilo kakvo uverenje da će dalji ustupci s njene strane biti ispoštovani ustupcima s druge strane, istakao je on. Sve ove priče o odnosima Srbije sa Rusijom i Kinom su bespredmetne, smatra Montgomeri, navodeći da nema ništa loše u tome što ima dobre odnose i sa njima i sa Zapadom. „Ali problem će nastati ako srpski elementi na Kosovu ili u Bosni preduzmu neprihvatljive mere, a EU i SAD iz lenjosti i nespremnosti da to preuzmu na sebe zatraže od Vlade Srbije da ispravi neprihvatljivo ponašanje”, naveo je Montgomeri i dodao da je to scenario kojeg se lično plaši.\nIako praktično svi balkanski lideri tokom proteklih 30 godina, ili više, dele odgovornost za ovu situaciju, Zapad treba da shvati sopstvenu odgovornost, koja se opet zasniva prvenstveno na fundamentalnom nerazumevanju regiona u kombinaciji sa arogantnim stavom da sve zemlje sveta treba da podjednako dele i poštuju sve naše politike i stavove istakao je on. Osnovni zaključak ostaje – zemlje Balkana nisu u stanju da se same pomire, a postupci međunarodne zajednice, iako dobronamerni, samo pojačavaju nestabilnost, naveo je Montgomeri u tekstu i dodao da se žarko nada da greši.


Test: Range Rover Evoque 2016 - AUTOMOBILI\n22/09/2020 9:16:49 AM\nNASLOVNA / TESTOVI / Test: Range Rover Evoque 2016 [Video]\nRestilizovani Evoque je imao svetsku premijeru na sajmu automobila u Ženevi početkom marta, a Cars Guide je objavio svoj prikaz ovog modela na svom YouTube kanalu. Osveženi model ima moderniji spoljašnji dizajn i enterijer, unapređen sistem pogona 4×4 i novi dvolitarski dizel motor koji predstavlje zamenu za dosadašnju 2.2 jedinicu.\nNovi Ingenium Euro 6 dizel, razvijen i konstruisan u kompaniji Jaguar Land Rover, napravljen je od aluminijuma i od prethodnika je lakši za 20 do 30 kg, a u fabrici navode da je štedljiviji za 18 procenata. Dostupan je u dve varijante – sa 150 i 180 KS. Evoque TD4 sa 150 KS ubrzava od 0 do 100 km/h za 10 sekundi i dostiže 182 km/h, dok snažnija SD4 verzija do 100 km/h stiže za 9 sekundi uz maksimalnu brzinu od 200 km/h.\nTagovi2016 Automobili evoque Land Rover Range Rover recenzija review test video\nPrethodno Audi patentni nacrt oktriva novi TT RS za 2017\nSledeće Renault Fluence uslikan po prvi put


Četiri najveća NFT DAppsa dnevno voze 10 miliona dolara – Woodworkingplansgeek\nHome/bankarstvo/Četiri najveća NFT DAppsa dnevno voze 10 miliona dolara\nSmiljanaMarch 17, 2021\n0 20,243 1 minut citanja\nUzbuđenje oko NFT-a ne pokazuje znake usporavanja, jer su četiri najbolje decentralizovane NFT aplikacije odnele više od 10 miliona američkih dolara dnevno. Prema decentralizovanom agregatoru podataka aplikacija, DappRadar, NBA Top Shot, CriptoPunks, Mooncats i Sorare predstavljali su više od 10,57 miliona dolara sekundarne prodaje NFT-a tokom protekla 24 sata. Međutim, ukupnim količinama NFT DApp dominiraju prva četiri, sa kombinovanim dnevnim obimom 10 najvećih DApps-a koji iznosi 12,27 miliona dolara.\nSekundarno tržište NBA Top Shota dominantan je NFT DApp po svim pokazateljima, sa 30.944 trgovca koji su u protekla 24 sata ostvarili 30.372 transakcije vredne 4,62 miliona dolara. Dok je pionirski NFT projekat CriptoPunks na drugom mestu po obimu sa 4,28 miliona dolara, slabo se rangira po trgovcima i broju transakcija – 85 korisnika danas izvršava 69 trgovina. Slično tome, nedavno ekshumirani Mooncats kolekcionarstvo DApp zauzima treće mesto po dnevnom obimu sa 1,02 miliona dolara, ali na sedmom mestu korisnici sa 500, a na osmom mestu po ukupnom broju trgovina sa 530.\nFantastična fudbalska utakmica Sorare zauzima četvrto mesto po obimu trgovine sa 881.700 dolara. Platforma je takođe na drugom mestu po broju pratilaca sa 1.978, a na trećem po aktivnosti sa 2.544 transakcije izvršene u protekla 24 sata.\nIgra Alien Vorlds zasnovana na VAKS-u takođe je popularna među korisnicima, zauzimajući drugo mesto sa 1.172 trgovca i treće po aktivnosti sa 3.705 transakcija dnevno. Tržište digitalne umetnosti i kolekcionarstva Rarible se takođe nalazi na istaknutom mestu, na petom mestu sa 530.000 američkih dolara, na četvrtom po korisnicima sa 1.062, a na petom po transakcijama sa 987.\nPodaci pokazuju da sportske kolekcionarske predmete rastu u popularnosti, a Top Shot i 32.894 korisnika Sorarea u protekla 24 sata voze trgovinu u vrednosti od 5,3 miliona dolara. 14. marta Sorare je objavio da je jedinstveni NFT koji prikazuje zvezdaša Cristiana Ronalda iz Juventusa F.C. je trgovao rukama za skoro 290.000 dolara, postavljajući novi rekord u vrednosti jednog žetona prodatog na platformi. Prodaja je takođe pobedila prethodnu rekordnu prodaju NFT-a NBA Top Shot-a, žetonom koji prikazuje istaknute trenutke Lebrona Jamesa iz Los Angeles Lakers-a koji se 23. februara prodaje za 208.000 američkih dolara. Međutim, jedan kolekcionar Top Shot-a nedavno je odbio ponudu od milion dolara za proslavu tokena Nju Orleans Pelicans ‘Sion Villiamson.\nDugoročni investitori se kreću, 95% trgovina Bitcoin-om uključuje „mlade kovanice“\nGasni tokeni dobijaju 300% kako se širi potraga za alternativama Ethereum mreže\nBitcoin može „parabolično“ da udari 333 hiljade dolara ako se ovaj fraktal cene BTC-a odigra\n62% prihoda Robinhood -a u drugom kvartalu bilo je od trgovanja Dogecoin -om\nBitcoin se vraća na imovinu od 1 TT, dok cena BTC -a raste na 55.000 USD


Besplatan ulaz protiv olimpijskog i svjetskog šampiona! - CG Sport\nBesplatan ulaz protiv olimpijskog i svjetskog šampiona!\n02/04/2019 - by Mario Andrijašević\nRukometni savez Crne Gore (RSCG) saopštio je kako će ulaz na meč Crna Gora – Danska biti besplatan!\n“Lavovi” igraju vrlo bitna dva meča sa Dancima, a prvi je na programu desetog aprila. Nakon poraza od Ukrajine u gostima i remija sa Farskim Ostrvima kod kuće, našem timu je potreban remi u okršaju sa olimpijskim i svjetskim šampionima, a za takav rezultat biće mu potrebna i velika podrška publike.\nZbog toga su iz RSCG odlučili da ulaz bude slobodan, kako bi se “Morača” ispunila do posljednjeg mjesta, te kako bi pomogli našim momcima da sruše Landina, Hansena i druge zvijezde svjetskog rukometa.\nMeč sa Danskom igra se desetog aprila od 21 čas, a revanš je tri dana kasnije.\nShare the post "Besplatan ulaz protiv olimpijskog i svjetskog šampiona!"\nTaggedcrna gora danskareprezentacijarscgrukometni savez crne gore\nPrevious Article Gojković saopštio spisak za pripreme u Zagrebu i F8 Evropa kupa\nNext Article Janičić debituje za KSW krajem mjeseca, saznao i ime protivnika!


► Veselji: Sporazum sa Srbijom će omogućiti priznanje i obezbediti članstvo u\n"I vi kao i svi građani naše zemlje ste sa pravom uznemireni time šta se događa sa našom zemljom u dijalogu, oko takse i onim što je poslednjih dana postala tema - naši odnosi sa SAD", rekao je Veselji na obeležavanju 49. godišnjice formiranja Univerziteta u Prištini.\nOn je kazao da se Kosovo nalazi u odlučujućem trenutku.\n"U pitanju je sudbina naše nacije. Zapad predvođen SAD je u periodu uključivanja Balkana u EU. Svake godine zemlje oko nas postaju članice NATO-a. Rusija ostaje vani, bez uticaja. Razlog je jasan. Tu gde se postižu sporazumi zatvara se prostor ruskog uticaja", kazao je predsednik kosovskog parlamenta.\nVeselji je kazao da je SAD i EU žele da se između Kosova kao suverene i nezavisne države i Srbije postigne konačan sporazum, kako bi se Kosovo učlanilo u UN, NATO i EU, ali i da se Srbiji otvori perspektiva ka EU.\nPredsednik parlamenta i lider DPK rekao je da Kosovo u dijalogu sa Srbijom treba da postupa prema savetima SAD i zapadnoevropskih država, kako je postupala dosad.\n"Dijalog sa Srbijom treba da se dogodi. Treba da verujemo sebi, SAD, Zapadu. Došlo je vreme da se postigne konačni sporazum sa Srbijom koji će jednom za svagda zatvoriti poglavlje sukoba između dve zemlje. Kosovo ulazi u dijalog jer veruje SAD i EU, ne da bi oslabilo svoju poziciju, već da ojača sebe", kazao je Veselji.\nOn je rekao da nema sporazuma ako se ne poštuje suverenitet i teritorijalni integritet Kosova i dodao da su stavovi Kosova jasno zacrtani u platformi za dijalog Srbije i Kosova koju je usvojila pregovaračka ekipa Kosova.\nVeselji se založio za poštovanje zahteva SAD da se taksa koja je uvedena na proizvode iz Srbije i BiH suspenduje kako bi se dala šansu dijalogu.\n"Ne štiti se Kosovo i njen suverenitet ignorisanjem savete Amerike i njenog strateškog interesa u regionu. To su i naši interesi", kazao je Veselji.


Nova Stranka: Siniša Mali da podnese ostavku, a istim putem da krene i cela Vlada Srbije - Društvo - Dnevni list Danas\nPočetna » Vesti » Društvo » Nova Stranka: Siniša Mali da podnese ostavku, a istim putem da krene i cela Vlada Srbije\nNova Stranka: Siniša Mali da podnese ostavku, a istim putem da krene i cela Vlada Srbije\nNakon što je Odbor za profesionalnu etiku Beogradskog Univerziteta danas preinačio odluku FON-a i jednoglasno utvrdio neakademsko ponašanje ministra finansija Siniše Malog, Nova stranka javno zahteva da on smesta podnese ostavku na mesto ministra, ali i da istim putem krene i celokupna Vlada Srbije, kao i predsednik Republike, saopštila je danas informativna služba Nove Stranke.\nU saopštenju se navodi da je nakon današnje odluke „potvrđeno ono što je odavno svima jasno – da je (Siniša) Mali veliki plagijator, te da na mestu visokog državnog funkcionera danas imamo jednog običnog prevaranta“.\n„On ne samo što je plagirao naučni rad, već je i upornim izbegavanjem da preuzme odgovornost postao simbol odnosa vlasti prema obrazovanju uopšte, koje je u Srbiji godinama unazad sistemski urušavano. Kao takav, imao je zdušnu podršku svih ostalih kolega iz Vlade, ali i evidentnu zaštitu predsednika Srbije Aleksandra Vučića, koji je svaku priliku koristio da uputi najpogrdnije reči na račun svakoga ko se barem usudio da čast i obraz pomenutog dovede u pitanje“, saopšteno je iz Nove Stranke.\nIz Nove Stranke navode da je tako „ovaj dokazani plagijator stavljen u red zaštićenih saradnika režima, rame uz rame sa Nebojšom Stefanovićem i njegovim ocem Brankom u slučaju „Krušika“, Aleksandra Vulina u slučaju „tetke iz Kanade“ i mnogih drugih koji svakodnevno vređaju inteligenciju građana Srbije.\n„Stoga NOVA zahteva da veliki zaštitnik Vučić i njegova svita lopova, prevaranata i falsifikatora iz Vlade kolektivno prepuste svoja mesta mnogo poštenijim i kvalifikovanijim ljudima, koji zbog njih svakodnevno zauvek napuštaju Srbiju“, navodi se u saopštenju.\nU saopštenju se navodi i da će „zbog svega navedenog nastaviti svoju doslednu i beskompromisnu borbu za poboljšanje izbornih uslova, kako bi zajedno sa građanima na prvim sledećim izborima sve predstavnike režima poslali u političku istoriju, a sistem u Srbiji, u kojem će, između ostalih, obrazovane osobe biti adekvatno vrednovane i cenjene, poveli putem modernih, evropskih zemalja 21. veka“.\nDoktorat Siniše MalogNova strankaPlagijatSiniša MaliBeograd\nPolitika • danas 19:24\nParović o Vučićevom obraćanju: Prošle nedelje namerno drastično podignuta cena dizela i benzina da bi Vučić danas saopštio smanjenje\nDruštvo • danas 19:24\nNakon “Moskve” i brod Admiral Makarov „poslat na dno Crnog mora“?\nPredsednik Srbije Aleksandar Vučić istakao je večeras da predlaže da se u Srbiji uvede obavezni vojni rok koji bi trajao 90 dana.\nNDNV: Odbacivanje prijave zbog ugrožavanja bezbednosti novinara N1 apsurdno\nNezavisno društvo novinara Vojvodine (NDNV) ocenilo je danas da...\nDruštvo • danas 18:05\nU Nišu nestala mlada devojka, MUP poziva građane da jave ukoliko je vide\nPripadnici niške Policijske uprave intenzivno tragaju za šesnaestogodišnjakinjom čiji...\nU školama u Srbiji 30 đaka iz Ukrajine\nU osnovnim i srednjim školama u Srbiji trenutno nastavu...


Zoran Marjanović je bio pored Jelene u vrijeme ubistva?! Ali to nije jedini mobilni lociran na nasipu... | BL!N Magazin\nZavršeno vještačenje mobilnih telefona\nZoran Marjanović je bio pored Jelene u vrijeme ubistva?! Ali to nije jedini mobilni lociran na nasipu...\nHronika 12.01.18, 14:50h\nAnaliza baznih stanica navodno je pokazala da su pokojna srpska pjevačica Jelena Marjanović i njen suprug, koji je jedini osumnjičeni za zločin, bili u neposrednoj blizini 2. aprila 2016. između 16.49 i 17.30 sati\nZoran Marjanović bio je na mjestu na kom je 2. aprila 2016. monstruozno ubijena njegova supruga, pjevačica Jelena Marjanović (33). Kako saznaje beogradski Kurir, vještačenje i utvrđivanje lokacije telefona pokojne Jelene i Zoranovog mobilnog pokazali su da je njihove brojeve u tom trenutku pokrivala ista bazna stanica.\nPodsjetimo, u naredbi Višeg tužilaštva za sprovođenje istrage protiv Zorana Marjanovića zbog sumnje da je počinio ubistvo navodi se da je vrijeme smrti Jelene između 16.49 i 17.30 sati. Kako se sumnja, Zoran se u periodu od desetak minuta odvojio od kćerke Jane, koja je ostala na nasipu u Crvenki, ubio suprugu u neposrednoj blizini kanala i vratio se kod kćerke.\n- Analiza baznih stanica ima za cilj da pokaže gdje se ko nalazio u trenutku kada se zločin dogodio. Jelena i Zoran bili su na istoj baznoj stanici - otkriva izvor Kurira. Međutim, on objašnjava da ovaj dokaz nije dovoljan sam za sebe, jer ista bazna stanica pokriva nasip u Crvenki i kanal u kom je Jelenino tijelo pronađeno.\n- Vještačenje još uvijek nije dostavljeno tužilaštvu, jer bi, u nastavku, specijalnim istražnim tehnikama trebalo da se provjeri i međusobna komunikacija ostalih članova porodice. Ta analiza komunikacija, uz iskaze i vremenske odrednice koje su okrivljeni i svjedoci dali tokom saslušanja, mogla bi da dovede do novih pomaka u istrazi - dodaje sagovornik upoznat sa postupkom.\nKako je Kurir pisao, osim vještačenja mobilnih telefona i analize baznih stanica, ključni dokaz koji istražitelji imaju protiv Zorana Marjanovića jeste blato na njegovim pantalonama, koje je po sastavu isto blatu u kanalu u kom je tijelo pjevačice pronađeno dan poslije prijave njenog nestanka.\n- Vještačenje je rađeno odmah poslije ubistva pjevačice, a dopunski nalazi i analize još uvijek su u toku. Pošto rezultati budu ukršteni, tačno se će znati ko se gdje nalazio i ko je sa kim komunicirao. Posebna pažnja posvećena je telefonima koje je koristila Jelena - dodaje Kurirov sagovornik.\nU Više tužilaštvo u Beogradu do kraja mjeseca trebalo bi da stigne nalaz neuropsihijatrijskog vještačenja Zorana Marjanovića, kog su prije nekoliko dana stručnjaci pregledali u zatvoru, kao i rezultati telekomunikacionog vještačenja.\n- Svi svjedoci tužilaštva saslušani su, odbrana je za sada predložila jednog svjedoka - suprugu Zoranovog brata Miloša Marjanovića. Ukoliko ne bude novih predloga, istraga bi mogla da bude završena i prije 15. marta, kada ističe šest mjeseci boravka u pritvoru osumnjičenog. Ukoliko do tada tužilaštvo ne podigne optužnicu, Zoran Marjanović biće pušten iz pritvora - objašnjava izvor upućen u istragu.\n#Zoran Marjanović #jelena marjanović #ubistvo #vještačenje


Energyobserver - REGION / EU / EVROPSKA NEDELJA MOBILNOSTI – HODAJTE SA NAMA OD 16. DO 22. SEPTEMBRA // REGION/EU AUTOR: BALKAN GREEN ENERGY NEWS\nAktivnosti gradova podržava GIZ kroz projekat “Održiva urbana mobilnost u zemljama jugoistočne Evrope II (SUMSEEC II)”, a u okviru Otvorenog regionalnog fonda za jugoistočnu Evropu – Energetska efikasnost (GIZ ORF-EE). Od 2002. godine Evropska nedelja mobilnosti ima za cilj da utiče na pitanja mobilnosti i urbanog transporta, kao i da poboljša javno zdravlje ljudi i kvalitet života. Kampanja učesnicima pruža mogućnost da istraže mogućnosti koje pružaju gradske ulice i da eksperimentišu sa praktičnim rešenjima u pronalaženju rešenja za neke od izazova u urbanim sredinama, kao što je zagađenje vazduha.\nBiće održana i pokazna vežba organizovanja sigurnog saobraćaja u zoni radova na putu, kao i Biciklijada (Biciklijada 2018) u okviru Dana bez automobila, 22. septembr,a kao i šetnja sa sloganom “Hodajte sa nama” (Walk with us) Vilsonovim šetalištem uz podelu promo materijala. Stručnjaci pripremaju Uporednu analizu brojanja saobraćaja i fotografije odabranih saobraćajnica pre i u toku Evropske nedelje mobilnosti.\nTokom Evropske nedelje mobilnosti Tirana organizuje skup koji će se fokusirati na sigurnost pešaka i biciklista, a biće promovisana i karta javnog prevoza, karta biciklističkih staza, biciklistički ”kodovi ulica” i pravila. Mape javnog prevoza, kao stalna mera, biće postavljene na određenim stajalištima autobusa širom grada. Događaj koji bi trebalo da privuče pažnju građana sigurno će biti Sajam bicikala na trgu Skenderbeg, kao i aktivnosti u parku, biciklistička trka, a glavni događaj biće zabrana saobraćaja na ulicama grada i njihovo pretvaranje u rekreativni prostor za pešake i bicikliste 22. septembra u toku Dana bez automobila.


► Krivokapić: Nova vlada će ubrzati put ka EU i zalečiti unutrašnje podele\nU autorskom tekstu za Vašington tajms, Krivokapić, lider jedne od tri opozicione koalicije koje su u zbiru osvojile većinu na nedavnim parlamentarnim izborima, naveo je da je narod Crne Gore ove nedelje "bio svedok čuda, poraza, nakon 30 neprekidnih godina na vlasti, korumpirane vlade koja je nameštala izbore i progonila hrišćane".\n"Umesto nje je izabrana nova, demokratska koalicija, oformljena s namerom da zaleči rane između verskih i etničkih zajednica i da napravi zemlju u kojoj možemo da slavimo razlike jednako kao i naš zajednički, crnogorski identitet", naveo je Krivokapić.\nDodao je da će "biti uklonjen neustavni državni zakon koji je pokušao da legitimizuje krađu verske imovine i progon hrišćana" i da će se s pravdom suočiti "svako koga je odlazeći režim zaštitio (od odgovornosti) za predizborne i postizborne napade na muslimanske zajednice".\n"Sada brzo idemo ka prevazilaženju unutrašnjih podela, uzrokovanih pokušajem prethodne vlade da ukrade imovinu 800 godina stare Pravoslavne crkve, i ka tome da obezbedimo pravdu za crnogorske muslimane koji su bili žrtve državno sponzorisanog nasilja na severu zemlje pre i neposredno nakon izbora", naveo je Krivokapić.\nOcenio je međutim da nova vlada "mnogo toga može završiti jedino u partnerstvu sa međunarodnom zajednicom, a posebno sa SAD, Velikom Britanijom i EU".\n"Složeni zadatak istrage višedecenijskog ekonomskog pljačkanja i ofšor bankovnih računa s profitima nastalim oduzimanjem državne imovine može uspeti samo uz međunarodnu podršku", naveo je lider koalicije "Za budućnost Crne Gore".\nOn je naveo da se za vreme prethodne vlasti Crna Gora pridružila NATO i otvorila pregovore o članstvu sa EU, da je "svetski džet-set doneo preko potrebne investicije i razvoj duž crnogorske obale", ali da su se "ljudi u unutrašnjosti gušili".\nDodao je da je međunarodna zajednica "samo povremeno reagovala" na "klijentelizam dosadašnje vlasti, njeno podrivanje vladavine prava i izgradnju jednopartijske države".\n"Pozivamo međunarodnu zajednicu i na razumevanje i na podršku. Vlast u našoj zemlji nikada nije bila promenjena na izborima. Tražimo od vas da ostavite po strani veći deo onoga što vam je lažno rečeno o strankama koje dolaze na vlast i da svoj pristup ne zasnivate na rečima političara koji su sada prošlost, već na potezima naše nove vlade", naveo je Krivokapić.


Radio televizija Kragujevac ovih dana kupuje opremu vrednu preko 10 miliona dinara, iako je postupak njene privatizacije praktično pokrenut kada je Ministarstvo privrede, krajem januara, raspisalo javni poziv za prikupljanje ponuda za učešće u postupku ponovne privatizacije.\nU isto vreme ova televizija pokrenula je postupak javne nabavke za kupovinu audio, video i emisione opreme. Procenjena vrednost javne nabavke bila je nešto više od devet miliona dinara bez PDV-a, ali pošto do 5. marta, kada je bio poslednji rok za podnošenje ponude, nije pristigla nijedna, ovaj postupak javne nabavke je obustavljen.\nSamo dva dana kasnije, ipak, pokrenut je novi, a radi se o pregovaračkom postupku bez objavljivanja poziva za podnošenje ponuda dobara.\nJavna nabavka bi trebalo da se realizuje u dve partije – audio vizuelno televizijska oprema, čija je vrednost 8,9 miliona dinara i radio prijemnik, koji košta nešto više od 250.000 dinara. Krajnji rok za podnošenje ponuda je 26. mart.\nI dok televizija kupuje kupuje opremu u roku, koji je predviđen za prikupljanje pisama o zainteresovanosti za privatizaciju, pristiglo je samo jedno pismo.\nIz Ministarstva privrede portal „Pressek” nije uspeo da dobije informaciju o kome je reč i ko bi mogao da bude potencijalni kupac ove televizije.\nKako su nam naveli iz Ministarstva, „pisma o zainteresovanosti nisu obavezujućeg karaktera i ne znače obavezu zainteresovanih da kasnije i učestvuju u procesu privatizacije“.\nSa druge strane, u kasnijem postupku mogu da učestvuju sva domaća i strana fizička i pravna lica, bez obzira da li su poslali pisma o zainteresovanosti ili ne.\nIz Ministarstva nismo dobili ni konkretan odgovor kada bi drugi proces privatizacije ove televizije trebalo da bude završen, već su samo naveli da će u narednom periodu Ministarstvo preduzeti aktivnosti na sporovođenju postupka privatizacije u skladu sa zakonom i u saradnji sa lokalnom samoupravom.\nU RTK smatraju da dostavljene ponude „ne znače ništa“, te da je bitno da li će biti zainteresovanih za kupovinu RTK biti na aukciji, „ako bude zakazana“. Jer, kako kažu za Danas, „nije nemoguće da nova medijska strategija predvidi i postojanje regionalnih javnih servisa”.\nGrad Kragujevac je, da podsetimo, ponovo preuzeo osnivačka prava nad ovom medijskom kućom u junu prošle godine, zahvaljujući izmeni Uredbe o prenosu kapitala bez naknade zaposlenima kod izdavača medija, kojom je omogućila da se lokalnim samoupravama prenesu akcije i udeli medija, čija je privatizacija poništena.\nIz gradske kase je tokom 2017. godine ovoj televiziji pripalo ukupno 137 miliona dinara – 27,5 miliona dinara za funkcionisanje televizije i 109,9 miliona dinara na osnovu sudskih presuda u korist radnika koji su RTK tužili zbog 12 zaostalih plata, zaposlenima, koliko im je ostao dužan nekadašnji vlasnik Radoica Milosavljević.\nInače, skupština ovog Privrednog društva utvrdila je nakon usvajanja finansijskog izveštaja da je dobit televizije skoro 55 miliona dinara. Gradsko veće Kragujevca je zatim donelo odluku da izuzme RTK od uplate dobiti u budžet grada, iako je reč o gradskoj firmi.\nO ovoj odluci na današnjoj sednici odlučuju odbornici Skupštine grada.\n← Vidojković: SNS koristio fotomontažu sa Đilasom, ali bi nama da zabrane pravo na kritiku\nNaprednjaci disciplinuju TV Šabac zbog satire →


Ima prostora za investicije u turizam i infrastrukturu | MTELCG\nIma prostora za investicije u turizam i infrastrukturu\nČeška u potpunosti podržava evropski put Crne Gore i vidi prostor za investicije prvenstveno u turizam i infrastrukturu, saopšteno je nakon sastanka premijera Duška Markovića i ministra vanjskih poslova Češke Republike Tomaša Petričeka.\nMarković je primio danas ministra vanjskih poslova Češke Republike Tomaša Petričeka koji boravi u zvaničnoj posjeti Crnoj Gori.\nNa sastanku je konstatovano da su bilateralni odnosi Crne Gore i Češke Republike kvalitetni i sadržajni te da će posjeta ministra Petričeka našoj zemlji dati međudržavnim dodatni podsticaj.\nPV #CrnaGora@DuskoMarkovicCG primio ministra @CzechMFA@TPetricek: Bilateralni odnosi kvalitetni i sadržajni. ČR u potpunosti podržava evropski put CG i vidi prostor za investicije u našu zemlju i to prvenstveno u turizam i infrastrukturu. @MRTMEpic.twitter.com/ysN2aoTo6N\n— Vlada Crne Gore (@VladaCG) June 10, 2019\nPredsjednik Vlade Crne Gore i ministar vanjskih poslova Češke Republike su se saglasili da treba snažiti ekonomsku saradnju dviju država pogotovo putem kontakata privrednih komora.\nZaključeno je da je investiciona klima u Crnoj Gori povoljna i da Češka Republika vidi interes prvenstveno u turističkim projektima i u daljem razvoju i obnovi naše infrastrukture, pogotovo željezničke.\nNa sastanku je bilo riječi i o situaciji u regionu Zapadnog Balkana i Evrope u cjelini, navodi se u saopštenju Vlade.


Glavna zgrada MZ Bašaid dobila novi izgled – TV Kikinda\nRadovi na prednjoj fasadi, glavne zgarde MZ Bašaid, ovih dana su završeni, a kako je istakao prvi čovek sela, Zoran Petrović, već se planira renoviranje fasade sa bočnih strana.\nNe bez razloga, za Bašaid se već uveliko priča da je selo u kom se, kako meštani tako i prvi čovek MZ Zoran Petrović, trude da dobije epitet jednog od najlepših sela u regionu. Ono što će svakako doprineti baš takvoj konstataciji je nedavno završena fasada na glavnoj zgradi MZ, za koju je do sada uloženo 6 miliona i 100 hiljada dinara, za potpunu obnovu krova i saniranje prednje fasade. Radovi su, kako je naveo predsednik MZ Bašaid Zoran Pertrović počeli prošle godine, a završeni su početkom ove nedelje.\nSredstva, koja su planirana za MZ iz budžeta grada, u iznosu od 5 200 000 dinara, već su raspoređena, dodao je naš sagovornik. U okviru ovogodišnjih radova trebalo bi uložiti milion dinara za bankine u poprečnim ulicama, a u planu je i da se za iznos od 4 200 000 dinara, uradi vrlo krucijalna stvar, kada je ova mesna zajednica u pitanju a to je otkup Doma kulture. Prizemni deo zgrade je kupio Šapčanin, kada je Zadruga bila u stečaju.\nIako se već podosta radi u ovom selu, koje je poslednjih desetak godina doživelo pravi procvat, u vidu potpunog preobražaja centralnog dela, kao i sređivanja poprečnih ulica, u planu je da se stambeni objekat, koji se nalazi između zgrade MZ i seoskog vrtića osposobi za korišćenje u svrhe smeštajnog kapaciteta za goste sela, u vidu hostela. U planu je i sada već redovna radna akcija sređivanja centra, kao i košenje trave u parku i doterivanje i farbanje klupa i urbanih mobilijara u igraonici na otvorenom, u kojoj će učestvovati udruženja, organizacije i meštani.\n25 maja, 2017 Rubin Rubin\n← Kikinđanka Jelena Salkai osvojila drugo mesto na muzičkom festivalu u Žombolju Prvo mesto u sportu, za penzionere iz Sremskih Karlovaca →


TRENTO 2021 – prvo evropsko prvenstvo naših juniora | S Team Sombor\nTRENTO 2021 – prvo evropsko prvenstvo naših juniora\nZemlja evropskih šampiona u fudbalu imala je ove godine još jednu sportsku ulogu. Italija se pokazala kao domaćin Evropskog prvenstva u drumskom biciklizmzu za 2021. godinu sa sedištem održavanja na severu zemlje, u gradu Trentu. U periodu od 8. do 12. septembra najbolji evropski biciklisti odmeravali su snage u podnožju Alpa.\nJuniorsku reprezentaciju Srbije predstavljala su dva vozača – naš Mihajlo Stolić i član čačanskog “Borca”, Dejan Cogoljević, kojima je ovo ujedno bio i prvi nastup na ovom nivou takmičenja.\nPrvog dana evropskog prvenstva vožen je hronometar dužine 22.4 kilometara, gde je Stolić probio led i startovao kao prvi junior. Momci su dali sve od sebe u datom momentu, ali određeni koraci često zahtevaju strpljenje dok se sve kockice ne poklope, te je Stolić završio na 40. mestu a Cogoljević kao 45.\nDva dana kasnije, na startu drumske trke, našoj juniorskoj reprezentaciji pridružio se i Subotičanin Mark Perčić. Vrlo zahtevna staza od 107km bila je izazov mnogim evropskim vozačima. Osamdesetorica juniora, među kojima su i naši, trku nije privela kraju, ali su do poslednjeg momenta u “igri” davali sve od sebe.\nKao što je već i rečeno, momcima su ovo bili prvi nastupi na evropskim prvenstvima i prilike da se licem u lice susretnu sa svakim detaljem koji profesionalni nivo sadrži. Za pravo razumevanje težine ovih nastupa, citiraćemo jednu Ajnštajnovu izreku – “iskustvo je izvor znanja”. Ovih nedelju dana u Trentu bila je škola koji mnogi žele da upišu, a retki tu priliku i dobiju.


Rezovi - Dve milijarde evra: Za naslednike oduzete imovine - Magazin Pressek\nDve milijarde evra: Za naslednike oduzete imovine\nBy foto:pixabay/ulleo Sreda, 29. novembar 2017.\nDržava je kao novčano obeštećenje za oduzetu imovinu, koju starim vlasnicima neće vraćati u naturi, spremila dve milijarde evra, navedeno je u Agenciji za restituciju. Ovaj iznos će biti ispaćen naslednicima po važećem zakonu, iako je vrednost imovine koja je oduzeta skoro 14 milijardi evra.\nOsnovica obeštećenja za imovinu koja ne može biti vraćena u naturi od 13,68 milijardi evra utvrđena je na osnovu procene Poreske uprave i sada je, po rečima Strahinje Sekulića iz Agencije za restituciju, na potezu Vlada koja treba da utvrdi vrednost koeficijenta po kome će se obavljati nadoknada.\nVlada treba da utvrdi osnovne elemente obveznica, iznos emisije i uslov distribucije i naplate obveznica, na osnovu kojih će Agencija moći da donese pojedinačna rešenja u kojima će utvrditi tačan iznos obeštećenja, rokove i akontaciju.\nPodnosioci zahteva za povraćaj imovine će na osnovu rešenja Agencije moći da naplate akontaciju u novcu, koja iznosi deset odsto od utvrđenog iznosa obeštećenja. Te obveznice dospevaju u roku od 12 godina i isplaćuju se u godišnjim ratama, počev od 15. decembra 2018. godine.\nObveznice će građanima dospevati u različitom rokovima, zavisno od njihove starosti. Naime, zakonom je predviđeno da za građane koji su 6. oktobra 2011. godine, na dan stupanja na snagu novog zakona, imali preko 70 godina, obveznice će dospevati u roku od pet godina, a za one koji su bili stariji od 65 godina, rok dosteća je deset godina.\nMaksimalan iznos koje neko lice može dobiti na ime obeštećenja iznosiće 500.000 evra, a obveznice će glasiti na ime, biće prenosive i isplaćivaće se u evrima.


TotalCar.rs » „Čoperi“ osvajaju planetu\nčoperi, novo, zanimljivo\n0 komentara 7564 pregleda\nSvet na dva točka je lepši od sive svakodnevice, tvrde vlasnici motocikala, ali je još lepši ako je „mašina“ pod vama, jedinstvena, neponovljiva, unikatna! Ručno pravljenje i prepravljanje motocikala uzima maha ne samo u kolevci, Sjedinjenim Američkim Državama, već i u Evropi, Australiji, pa i kod nas.\nSve više je onih koji žele da imaju originalnu „zver“ na dva točka pod sobom. Na nedavno održanom „Motorpešn“ u Beogradu videli smo da i u Srbiji ima pravih čarobnjaka ovog posla. „Čoperi“, kako mnogi nazivaju ovu vrstu motocikala, nastali su prepravljanjem, ili sklapanjem novog motora od postojećih, ili modifikovanih delova. Prepoznatljivi su po dugoj prednjoj viljušci, niklovanim delovima, sjajnom dizajnu i posebnom farbanju.\nPo mnogima, ključnu ulogu u osvajanju sveta od strane „čopera“ imao je kultni film iz 1969. godine „Izi rajder“, kada je „ostatak sveta“ mogao da uživa u „dorađenim“ „harli dejvidsonima“.\nU SAD je među najpopularnijim radionicama za izradu „čopera“ svakako „Orandž kanti čopers“ vlasništvo porodice Tetjum. Oni čak imaju i svoj rijaliti šou koji emituje čuveni „Diskaveri“. Otac i sin, Pol Tetjum (senior i junior), prave takozvane „tematske motore“ po narudžbini. Među njihovim kupcima našao se i čuveni Lens Armstrong, a svađe su dostojne i okršaja u našem „Velikom bratu“.\nOvi motori koštaju više desetina hiljada dolara, a pojedini primerci, na aukcijama, dostižu i svih 100.000 dolara.\nKompanija Tesla lansirala jeftiniji Model S\nBMW navodno odustaje od Z2 projekta\nHonda Civic Type R: Najsnažniji i najbrži “Hot Hatch” sa prednjim pogonom


Podrška školama za decu sa smetnjama u razvoju – Balkanekspresrb.rs\nPodrška školama za decu sa smetnjama u razvoju\nMinistarka za rad, zapošljavanje, boračka i socijalna pitanja u Vladi Republike Srbije Darija Kisić Tepavčević posetila je danas Osnovnu školu „Dušan Dugalić“ u Beogradu, u kojoj se obrazuje i vaspitava približno 100 đaka sa smetnjama u razvoju.\nKisić Tepavčević je povodom početka nove školske godine učenicima poželela uspeh u školovanju, naročito đacima prvacima, a zaposlenima uspešan rad.\nOna je naglasila da je briga o deci i njihovoj dobrobiti jedan od prioriteta resornog ministarstva, i poručila da će i u narednom periodu kontinuirano pružati podršku ovoj i drugim sličnim školama, jer je ulaganje u decu ulaganje u budućnost.\nMinistarka je sa državnom sekretarkom Stanom Božović i pomoćnicom ministra u Sektoru za zaštitu osoba sa invaliditetom Biljanom Barošević, đacima prvacima u pomenutoj školi, kojih je ukupno 12, uručila rančeve sa školskim priborom.\nDirektor OŠ „Dušan Dugalić“ Đorđe Živanović rekao je da se đaci danas vraćaju učenju i da će sa defektolozima i nastavnicima sticati znanja koja će im biti potrebna da se što bolje uklope u širu društvenu zajednicu.\nŽivanović je iskazao zahvalnost Kisić Tepavčević na poklonima za đake prvake i na poseti ovoj obrazovnoj ustanovi.\nPredsednik Opštine Vračar Milan Nedeljković naveo je da će ta lokalna samouprava u narednom vremenskom periodu nastaviti da ulaže u Osnovnu školu „Dušan Dugalić“ i da će izaći u susret željama i potrebama učenika i nastavnika.\nŽеljkо Dimitriјеvić оsvојiо srеbrо u bаcаnju čunjа\nNastavak rasta broja zaraženih i umrlih od koronavirusa


svetsko prvenstvo Arhive - Admiral Bet SPORT\n"Želim i Srbiji i Crnoj Gori plasman u Tokio"\nAuthor Nemanja ĐorđevićPosted on 13. decembra 2019. 11:05 13. decembra 2019. 10:38\nSelektor rukometne reprezentacije Srbije Ljubomir Obradović čestitao je igračicama na svemu prikazanom na Svetskom prvenstvu u Japanu. Naše devojke završile su učešće porazom od Crne Gore u borbi za...\nCrnogorke bolje od Srpkinja, sledi doigravanje za Igre\nAuthor Nemanja ĐorđevićPosted on 13. decembra 2019. 09:45 13. decembra 2019. 09:36\nRukometna reprezentacija Srbije poražena je od selekcije Crne Gore u borbi za peto mesto na Svetskom prvenstvu u Japanu – 28:26 (13:12). Iako su naše devojke bolje počele susret,...\nAuthor Marko ĐinđićPosted on 11. decembra 2019. 14:40 11. decembra 2019. 14:08\nŽenska rukometna reprezentacija Norveške savladala je Nemačku u poslednjem kolu druge faze Svetskog prvenstva u Japanu – 32:29. Norveška je tako učinila uslugu Srbiji, koja ostaje na trećem mestu...\nŽenska rukometna reprezentacija odigrala je nerešeno u poslednjem kolu grupne faze na Svetskom prvenstvu u Japanu. Naša selekcija remizirala je 26:26 i ostaje žal za slabije odigranom prvom fazom,...\nHolandija bolja od Južne Koreje – Srbija bez polufinala Svetskog prvenstva\nAuthor Marko ĐinđićPosted on 11. decembra 2019. 09:42 11. decembra 2019. 09:29\nŽenska rukometna reprezentacije Srbije ostala je bez šansi da se plasira u polufinale Svetskog prvenstva. Rukometašice Holandije savladale su Južnu Koreju 40:33 i tako sa šest osvojenih bodova obezbedile...\nObradović: Nažalost, nemamo vremena za odmor\nAuthor Nemanja ĐorđevićPosted on 8. decembra 2019. 14:45 8. decembra 2019. 13:48\nSelektor rukometne reprezentacije Ljubomir Obradović ističe da je pobeda protiv Južne Koreje potpuno zaslužena. Naše devojke slavile su na otvaranju druge faze Svetskog prvenstva, pa sada imaju daleko veće...\nAuthor Nemanja ĐorđevićPosted on 8. decembra 2019. 09:10 8. decembra 2019. 09:19\nRukometašice Srbije veliko pobedom otvorile su drugu fazu Svetskog prvenstva savladavši Južnu Koreju – 36:33 (21:16). Selekcija Ljubomira Obradovića stigla je do veoma važnih bodova, pošto prethodno nije prenala nijedan...\nAuthor Marko ĐinđićPosted on 6. decembra 2019. 14:15 6. decembra 2019. 13:55\nŽenska rukometna reprezentacija Srbije plasirala se u drugu fazu Svetskog prvenstva. Srbija je pobedila Kubu i Angolu, zatim je poražena od Norveške i Holandije, a u direktnom duelu sa...\nAuthor Marko ĐinđićPosted on 6. decembra 2019. 09:07\nŽenska rukometna reprezentacija Srbije plasirala se u drugu fazu Svetskog prvenstva. Kristina Liščević apsolutni je heroj naše reprezentacije – pri rezultatu 27:27 u poslednjem minutu utakmice, Kristina je postigla...


Stara Pazova radnih mesta\nSavski Venac radnih mesta\nNovi Beograd radnih mesta\nZrenjanin radnih mesta\nUžice radnih mesta\nPirot radnih mesta\nsezonski poslovi Aranđelovac\njava developer Aranđelovac\nDobićete imejl na %EMAIL% kada se novi "Radnih mesta, Aranđelovac, prethodna 3 dana, Stalni radni odnos" poslovi pojave na sajtu Jooble\n...501-305 Potreban radnik elektrotehničke struke za rad u proizvodnji svetlećih reklama sa poznavanjem osnova elektrotehnike. Prijave sa kratkom biografijom poslati na e-mail: ****@*****.*** ili na gore navedenu adresu. Konkurs je otvoren do popune radnih mesta....\n...za montažu na terenu. Obavezno posedovanje vozačke dozvole. Posebno odgovaraju kandidati koji se ne boje rada na visini. Prijave sa kratkom biografijom poslati na e-mail: ****@*****.*** ili na gore navedenu adresu. Konkurs je otvoren do popune radnih mesta....\nProdavac pekarskih proizvoda u skoli ( Rakovica)\nProdavac sendvica i pekarskih proizvoda u skoli u Rakovici potreban. Posao podrazumeva prodaju i pečenje pripremljenih peciva. Radno iskustvo je pozeljno na istim ili sličnim pozicijama. Radno vreme po smenama ( od 6h do 19h po smenama) Vikend slobodan Plata...\n...Opis posla: Rad sa potrošačima, rad na kasi, popunjavanja artikala... sve što je u opisu radnog mesta trgovca, hitno. Broj izvrsilaca: 2 Nudimo: Redovnost isplate plate koja se isplaćuje dva puta mesečno, prvog i petnaestog u mesecu, jedan slobodan dan u nedelji...\n..., solarijum, kao i popularne tretmane sa aparatima za oblikovanje tela i negu lica. Potreban nam je: Kozmetičar Zadaci radnog mesta: •\trazličiti tretmani lica i tela, pedikir, manikir, izlivanje i nadogradnja noktiju, depilacija, masaža Uslovi za kandidate: •...\n...dostave lekarsko uverenje kao dokaz o zdravstvenoj sposobnosti za poslove za koje se primaju. Prijave slati u zatvorenoj koverti, na navedenu adresu Klinike, sa naznakom radnog mesta za koje se konkuriše. Neblagovremene i nepotpune prijave neće se uzimati u razmatranje....\n...Strucna sprema: SSS, VKV, VSS, VŠS Broj izvrsilaca: 2 Nudimo: rad u stabilnoj firmi nova i odlično opremljena radna mesta odlični uslovi za rad okvirna plata: 70.000,00 - 90.000,00 RSD Profil kandidata: minimum 1 godina iskustva rada u servisu...\n...Opis posla: Priprema u grilu, rad na roštilju, održavanje higijene radnog mesta. Broj izvrsilaca: 5 Nudimo: Topli obrok, 4 slobodna dana u mesecu, plata po dogovoru. Radno iskustvo: Neophodno radno iskustvo na sličnim poslovima. Znanje i vestine:...\nradnih mesta, Aranđelovac\nPreko 65466 korisnika već koriste izvanredan način za pretragu posla.


O prljavoj igri Spartaka i šansama u plej-ofu za Ligu šampiona\n15.08.2018 | Sport\nU Crvenoj zvezdi su ponosni na činjenicu da je ekipa drugu godinu zaredom uspela da obezbedi nastup u nekom evropskom takmičenju. Trener crveno-belih Vladan Milojević posle pobede nad Spartakom iz Trnave smatra da je trijumf zaslužen, a za Zvezdinog fudbalera Vujadina Savića uspeh je još značajniji imajući u vidu veliku borbu u Slovačkoj, ali i provokacije domaćih igrača.\nŠef stručnog štaba Crvene zvezde ponosan je na svoje igrače, naročito zbog igre u revanš utakmici, u kojoj su na gostujućem terenu odneli pobedu sa 2:1 i pored blage prednosti koju je Spartak imao nakon remija u Beogradu.\n„Moram da kažem da smo pokazali da smo došli da pobedimo. Bez obzira na sve, nikada nisam kalkulisao i tih 1:1 iz Beograda je davalo prednost Spartaku. Mislim da sam najbolji odgovor dao kada me je neko pitao da li imamo rešenje da damo taj jedan gol, i da li imamo taj pritisak, pa sam rekao da li Spartak ima pritisak da sačuva mrežu. U prvoj utakmici nisam bio zadovoljan na kom smo nivou bili, ali smo kroz analizu znali šta nas čeka i pokušali smo da neutrališemo Spartak u tome. Spartak igra sa mnogo faulova, secakanja, na kontranapad i destrukicju, valjda se i takav fudbal igra, i na to možda nismo bili spremni u Beogradu, ali ovde jesmo. I jedini gol koji smo primili u Trnavi je bio dok smo imali igrača manje na terenu u tom trenutku“, rekao je trener Milojević.\nVujadin Savić je posebno napomenuo da su čak četvorica igrača bila pod injekcijama za utakmicu sa Trnavom, a da je problema sa zdravstvenim stanjem bilo i tokom prvog susreta u Beogradu, zbog čega je pobeda još veća. Odbrambeni fudbaler crveno-belih imao je zamerke na grubu igru slovačkog tima.\n„Ne bih da tražim grube reči za njihovu igru, jesu provocirali, imamo te povredice, ali bitno je da su svi ostali zdravi kada su u pitanju mišići i da nema ozbiljnih povreda. Marek Bakoš koga sam ja čuvao veoma je prljav igrač koji voli stalno da provocira“, izjavio je Savić.\nCrvena zvezda sada se okreće narednom velikom izazovu, a to je plasman u Ligu šampiona. Protivnik na tom putu je Salcburg, kojeg će prvak Srbije zbog kazne UEFA u utorak dočekati pred praznim tribinama.


Arhiva - Pripreme za 40. protesno okupljanje "1 od 5 miliona" u Beogradu, 7. septembra 2019. (Foto: Aleksandra Nenadović, VOA)\nProtest "1 od 5 miliona" ove subote, 48. po redu, bio je posvećen podsećanju na NATO bombardovanje i obrani Starog mosta, čije izmeštanje najavljuju vlasti u Beogradu i na čijoj je sredini završena večerašnja protesna šetnja građana.\nGrađani su na mostu poručili da ga neće dati: "Podignut je pre 77 godina, Nemci su pokušali da ga sruše 1944, spasao ga je učitelj koji je tuda šetao. Štitili su ga građani 1999., stajali su i čuvali mostove, i nijedan tad u Beogradu nije porušen", rekao je student Miodrag Simović, jedan od organizatora protesta.\nIstakao je da sadašnja, "napredna vlast", koja se ponaša kao "okupatorska vlast" želi da sprovede ono što okupatorima kroz istoriju nije uspelo.\nProtest je završen uz poziv na bojkot, uzvike "Bojkotom do pobede" i "Srbija se umriti ne može", kao i skandiranje "Vučiću, lopove" i "Vesiću lopove".\nNakon okupljanja na Platou ispred Filozofskog fakulteta, demonstranti su prošli Terazijama, Ulicom kneza Miloša i Nemanjinom, da bi do ruševina bivšeg Generalštaba stigli uz zvuke pesme Đorđa Balaševića "Samo da rata ne bude" u izvođenju dečjeg hora.\nStudentkinja Tea Vukadinović tu je poručila da su ruševine nastale i zemlja bombardovana zbog Vlade u kojoj je bio sadašnji predsednik Srbije Aleksandar Vučić.\nIza mene je njegov potpis u tim ruševinama, naglasila je Vukadin.\n"Da li će, Vučiću, zbog tvojih granata, one padati i kod nas", rekla je Vukadinović koja je zatim zapevala pesmu "Samo da rata ne bude".\nKolona je tada nasavila ka Starom mostu, gde je protest okončan.\nVlast narušava istorijske i kulturne spomenike grada\nU pozivu na večerašnje okpljanje, organizatori skupa poručii su da građani šalju poruku da "neće dozvoliti da se naruši postojanje, izgled i istorijska vrednost" Starog mosta.\nDalje su naveli da godinama unazad vlast narušava istorijske i kulturne spomenike, plasira demoralizaciju društva kroz rijaliti programe i slepa je na vidno narušavanje izgleda grada zarad nečije lične dobit ili zarad novca.\nRekonstrukcija Trga Republike ponovo "nije završena u roku, zgrada Železničke stanice se 'raspada', a sada je u planovima zamenika gradonačelnika Beograda Gorana Vesića i Stari savski most", pobrojao je organizator.\nOrganizator protesta je naveo i da je Beograd od prošle nedelje među prvih pet najzagadjenijih gradova Evrope i sveta, tako da su neki od učesnika okupljanja prethodne subote nosili hirurške maske ukazujući koliko je to opasno po zdravlje..


(FOTO) POVREĐENO 23 TURISTA u erupciji vulkana na Havajima! - Informer\ntanjug.rs/ informer.rs | 17. 07. 2018.\nNajmanje 23 osobe su povređene kada je eksplozija izazvana lavom na havajskom Velikom ostrvu izbacila rastopljene stene u okean, a jedna od njih pala je na brod sa turistima, saopštili su danas zvaničnici\nOni su se nalazili u brodu koji vozi turiste da posmatraju izlivanje lave u okean iz vulkana Kilauea koji je aktivan poslednja dva meseca, prenosi AP.\nVlasnik turističkog broda rekao je da u životu nije video tako nešto .Prema njegovim rečima, turistička grupa je oko 20 minuta posmatrala ulivanje lave u okean i dodao da je približio čamac lavi jer nije video nijednu ozbiljniju eksploziju.\n- Najednom je nastala eksplozija, lava je bila svuda - rekao je on.\neksplozija vulkan Havaji povređeni turisti\n16:02 Svet 1\nPRORADILA ETNA! Ekipa BBC i turisti povređeni u erupciji vulkana na Siciliji


Predmet Kvocka i drugi (IT-98-30/1) - Odluka po podnesku Zorana Zigica kojim trazi dopustenje za dodavanje paragrafa svom zahtjevu za izvodjenje dodatnih dokaza\nPred: žalbenim sudijom Davidom Huntom\nDOPUŠTENJE ZA DODAVANJE PARAGRAFA SVOM\nZAHTJEVU ZA IZVOĐENJE DODATNIH DOKAZA\nIMAJUĆI U VIDU "Zahtjev za izvođenje dodatnih dokaza" koji je Zoran Žigić (u daljnjem tekstu: Žigić) povjerljivo podnio 23. augusta 2002. (u daljnjem tekstu: zahtjev) i "Odgovor tužioca na zahtjev Zorana Žigića za izvođenje dodatnih dokaza" podnesen 9. septembra 2002.;\nIMAJUĆI U VIDU paragrafe 33 i 34 Žigićeve povjerljive "Replike na odgovor tužioca na zahtjev Zorana Žigića za izvođenje dodatnih dokaza", podnesene 23. septembra 2002. (u daljnjem tekstu: replika), u kojoj se Žigić poziva na izjavu Faruka Hrnčića, svjedoka kojeg želi da pozove, i iznosi rezime te izjave;\nIMAJUĆI U VIDU "Zahtjev tužioca da se izbriše dio Žigićeve replike na odgovor tužioca na zahtjev Zorana Žigića za izvođenje dodatnih dokaza", podnesen 26. septembra 2002., u kojem optužba traži da se paragrafi 33 i 34 Žigićeve replike izbrišu iz razloga što ta dva paragrafa izlaze iz propisanog dosega i okvira replike;\nIMAJUĆI U VIDU Žigićevu "Repliku na zahtjev tužioca da se izbriše dio Žigićeve replike na odgovor tužioca na zahtjev Zorana Žigića za izvođenje dodatnih dokaza", povjerljivo podnesenu 30. septembra 2002.;\nIMAJUĆI U VIDU "Odluku po zahtjevu tužioca da se izbriše dio replike" donesenu 30. septembra 2002. (u daljnjem tekstu: odluka predžalbenog sudije), u kojoj predžalbeni sudija prihvata prijedlog tužioca da se paragrafi 33 i 34 izbrišu iz Žigićeve replike, ali i izjavljuje da Žigić može da traži dopuštenje da se sadržaj tih paragrafa doda njegovom prvobitnom zahtjevu;\nIMAJUĆI U VIDU da odluka predžalbenog sudije nadalje određuje da će, ako Žigić zatraži takvo dopuštenje, optužba imati pravo podnijeti novi odgovor;\nRJEŠAVAJUĆI PO Žigićevoj "Molbi za dopuštenje da se paragrafi 33 i 34 Žigićeve Replike na odgovor tužioca na zahtjev Zorana Žigića za izvođenje dodatnih dokaza podnesene 23. septembra 2002. dodaju Žigićevom Zahtjevu za izvođenje dodatnih dokaza podnesenom 23. augusta 2002." podnesenoj 2. oktobra 2002., u kojoj Žigić traži dopuštenje da sadržaj paragrafa 33 i 34 svoje replike doda svom prvobitnom zahtjevu od 23. augusta 2002., i tvrdi, pozivajući se na svoje prethodne podneske, da je materijal za koji traži da se doda njegovom prvobitnom zahtjevu od suštinske važnosti za dokazivanje njegove nevinosti u odnosu na događaj za koji je proglašen krivim u prvostepenom postupku;\nIMAJUĆI U VIDU da je optužba obavijestila Vijeće usmenim putem da ne ulaže prigovor na davanje dopuštenja, ali da traži dopuštenje da odgovori na Žigićev novi zahtjev;\nUZIMAJUĆI U OBZIR da je pokazan valjan razlog;\nOVIM DAJEM DOPUŠTENJE da se paragrafi 33 i 34 njegove replike dodaju njegovom prvobitnom zahtjevu, PRIMJEĆUJEM da se sada smatra da prvobitni zahtjev sadrži te paragrafe i DAJEM DOPUŠTENJE optužbi da odgovori na te paragrafe u roku od 10 (deset) dana.


Mobilna Telefonija / 02. 09. 2011. / Bloger: Miloš Petrović\nNekima od vas verovatno se dešavalo da se nađete u pograničnoj zoni i obavljajući razgovore normalno, posle toga proverite i vidite da ste potrošili dosta kredita . Pitate se šta je u pitanju. Odgovor je jednostavan, ušli ste u roaming, ali ne nacionalni roaming kao što smo pisali, koji je apsolutno “bezbolan” , već međunarodni roaming u pograničnoj zoni.\nZa one koji ne znaju međunarodni roaming je usluga koja omogućava prepaid i postpaid korisnicima korišćenje mobilnog telefona u mrežama drugih mobilnih operatora u inostranstvu sa mnogo većim tarifama nego kod nas. Usluge koje mogu da se koriste u roamingu su pozivanje, primanje poziva, video poziv, GPRS saobraćaj, slanje i primanje SMS poruka.\nObično je najkritičniji GPRS saobraćaj, odnosno mobilni internet, koji se tarifira najskuplje i teško ga je kontrolisati. Ukoliko na primer imate smartphone koji ne prepoznaje roaming, može se desiti da u roamingu automatski preuzima vaše mejlove, što će vas koštati nekoliko stotina dinara.\nSavet: preporučujem vam da svoj mobilni telefon podesiti na ručno (manuleno) traženje mreže i da vam tako uvek stoji, jer ćete tako izbeći automatsko prebacivanje na drugu, najčešće jaču, mobilnu mrežu iz druge zemlje. Ono što takođe trebate znati je da pri svakom uključivanju vašeg telefona mreža kreće sa automatskim traženjem. Ukoliko imate smartphone (pametni telefon novije generacije) podesite da se internet isključuje ukoliko ste u roamingu.\nEvo i jednog primera kako da podesite mrežu na ručno biranje na najprostijem modelu mobilnog telefona . Postupak je sledeći: Menu> Settings> Phone Settings > Network Selection >Manual\nmanuelno traženje mreže medjunarodni roaming roaming blizu granice ručno biranje signala


Poslednji polazak dnevnog međunarodnog voza Beograd-Bar 19. septembra - Politički.rs\nPoslednji polazak međunarodnog voza “Tara” iz Beograda, sa stanice Topčider, za Bar je 19. septembra, a iz stanice Bar za Topčider 20. septembra u 9 časova, saopštio je Srbija voz.\n„Završetkom letnje sezone 2021. godine, dnevni međunarodni voz ‘Tara’ koji saobraća na relaciji Topčider-Bar-Topčider, prestaće da saobraća“, navodi se u saopštenju.\nPodsetimo, dnevni međunarodni voz iz Srbije za Crnu Goru počeo je da saobraća 14. juna iz Beograda, a od 15.juna iz Crne Gore za Srbiju. Ovi međunarodni vozovi polaze iz stanice Topčider za Bar kao i iz stanice Bar za Topčider 9 časova. U svom sastavu imaju kola sa sedištima, a cena karte u jednom smeru je 21 evro.\nTagged: BEOGRAD-BAR, MEĐUNARODNI VOZ, SRBIJA VOZ


Izviđači u akciji „Budi spreman“\nOve godine Savez izviđača Crne Gore (SICG) u saradnji sa Ministarstvom unutrašnjih poslova Crne Gore sprovodi projekat „Budi spreman“ , koji ima za cilj da ojača kapacitete same izviđačke organizacije za djelovanje u slučaju elementarnih nepogoda.\nZakonom o zaštiti i spašavanju Crne Gore, članom 64. SICG je prepoznat kao specijalistička jedinica koja djeluje u slučaju vanrednih okolnosti i elementarnih nepogoda. Zbog toga svaka izviđačka jedinica u Crnoj Gori obučava najstarije članove svoje organizacije kako i na koji način da pomognu društvu usled situacija poput poplave, zemljotresa, požara i slično.\n-Izviđači Crne Gore već imaju formiranu nacionalnu jedinicu koja broji 20 članova. Kroz projekat „Budi spreman“uspjeli smo da obezbjedimo opremu vrijednu preko 8.000 eura. Na raspolaganju Nacionalnom timu za djelovanje u slučaju vanrednih situacija biće novi agregat, alat, sistem rasvjete, štapski šatori i sistem veze, nabavljeni u sklopu projekta.\nSvi članovi Nacionalnog tima dobili su i nove uniforme predviđene za razne vremenske prilike, ličnu opremu koju će koristiti u zavisnosti od potreba-navodi predsjednik SICG Peko Vukadinović.\nNačelnik SICG Dušan Masoničić ukazuje da izviđači planiraju da se u narednom periodu posvete obuci članova novoformirane jedinice za djelovanje u slučaju elementarnih nepogoda.\n-Plan je da u saradnji sa Crvenim krstom Crne Gore svi pripadnici jedinice prođu osnovnu obuku iz pružanja prve pomoći kao i kurs za radioamatere pri Savezu radioamatera Crne Gore.\nZadatak izviđačkog tima za djelovanje u slučaju vanrednih situacija jeste da koordiniše i gradi privremena naselja za pogođeno stanovništvo, vodi računa o evidenciji i stanju na terenu, pruža podršku drugim jedinicama prilikom potrage za nestalim licima, te da učestvuje u kolektivnim radnim zadacima na terenu i pomaže Crvenom krstu Crne Gore-kaže Masoničić.\nSICG ističe svoju ulogu tokom zemljotresa koji je zadesio crnogorsko primorje 1979, ali i velike eksplozije na Viru kod Nikšića 2006. Ruka pomoći izviđača se vidjela i tokom velikih sniježnih padavina u Nikšiću i Rožajama, požara u NP „Lovćen“ ali i djelovanjem članstva prilikom velikih poplava u Doboju.\n-Sve ove nemile situacije su dokaz da naša organizacija mora ulagati više i u ovaj segment programa sa ciljem da doprinesemo boljem sistemu zaštite i spašavanja u Crnoj Gori. Mnogo puta do sada izviđači su podizali čitava naselja šatora za prihvat unesrećenih lica ili za potrebe čuvanja imovine našeg stanovništva tokom vanrednih situacija-dodaju Vukadinović i Masoničić.\nPored obuke, u planu su i nabavka vozila za prevoz jedinice, te vozila za prevoz opreme.\n-Sigurni smo da ćemo i ovaj izazov riješiti i da će donatori, privredni subjekti prepoznati korist ulaganja u sistem zaštite i spašavanja. Ovom prilikom i pozivamo sve one koji bi mogli da nam pomognu povodom ove aktivnosti da se jave SICG putem mail-a sicg@t-com.me.\nKroz projekat „Budi spreman“ koji finansira MUP, održaćemo i pokaznu vježbu svojih sposobnosti i kapaciteta. Koristimo ovu priliku da se zahvalimo Direktoratu za vanredne situacije MUP-a na partnerskoj saradnji, sa željom da se ona nastavi na zadovoljstvo svih-zaključuju čelnici SICG.


EU: Nema saglasnosti o početku pregovora sa Skopljem i Tiranom - Izazov\nNovi magazin 12. oktobra 2019. 16:30\nFrancuska i Holandija, a donekle i još neke članice EU, još su uzdržane prema utvrđivanju datuma početka pregovora sa Severnom Makedonijom i Albanijom o prijemu u EU, jer procenjuju da Skoplje, a posebno Tirana, još nisu ispunili ključne uslove za to, povezane s vladavinom zakona.\nTo su agenciji Beta u Briselu preneli diplomatski izvori EU koji su naveli da bi odluku o tome trebalo da usaglase u utorak šefovi diplomatija EU, a konačnu reč će imati samit EU u četvrtak i petak.\nTi izvori kažu i da se posebno iz francuskih, holandskih i danskih krugova čulo da bi prihvatljivo rešenje moglo biti da se početak pregovora odobri bar Skoplju – zbog rešavanja spora s Atinom, ali da se odloži odluka o tome kad bi bila prva međuvladina konferencija s EU, dakle sam početak pregovora.\nBugarska je unela novu nedoumicu pošto su i njena Vlada i Parlament tražili da Severna Makedonija svoj jezik ne naziva makedonskim, da istorijske ličnosti poput Goceta Delčeva priznaje jedino kao bugarske, kao i da bugarske snage u Drugom svetskom ratu i njihove zločine više ne nazivaju „bugarskim fašističkim okupatorima“.\nSofija ne kaže izričito da će staviti veto, ali izgleda da zahteva da se to unese u okvir za pregovore Severne Makedonije i EU, dok od Tirane traži da kao „bugarsku nacionalnu manjinu“ prizna izvestan broj stanovnika Albanije slovenskog porekla.\nFrancuska je, po evropskim diplomatskim funkcionerima, za to da se, kad se steknu uslovi, datum pregovora utvrdi istovremeno i za Severnu Makedoniju i za Albaniju.\nHolandski ministar inostranih poslova Stef Blok je izjavio da vlada u Hagu smatra da bi počinjanje pregovora s Tiranom „bilo preuranjeno“, ali da Hag neće staviti veto na odluku ako većina članica EU zaključe da ipak treba krenuti u pregovore s ta dva partnera sa Zapadnog Balkana.\nZvanični Berlin je stavio do znanja da je nemački parlament, Bundestag, odobrio početak pregovora sa Skopljem i Tiranom, ali Pariz i Hag ukazuju na to da je i Bundestag to usvojio s naznakom „kad za to budu ispunjeni uslovi“.\nTo je naročito podvuklo i Ministarstvo unutaršnjih poslova Holandije, naglasivši da „svi preduslovi moraju biti ispunjeni“ pre početka pregovora. Uz to Vlada u Hagu kaže da se o kandidatima mora dati „odvojeno mišljenje, utemeljeno na zaslugama svakog posebno“.\nZvaničnici u Savetu ministara EU kažu da im zasad nije jasno kakve bi odluke mogli doneti ministri ili šefovi država ili vlada EU, ali dodaju da je u nacrtu zaključaka zasedanja šefova diplomatija Unije prvobitno pisalo da „na osnovu napretka u reformama treba pokrenuti pregovore“ sa Skopljem i Tiranom, ali da u najnovijoj verziji zaključaka toga više nema.\nMakedonski premijer Zoran Zaev i šef diplomatije Nikola Poposki će iduće nedelje doputovati u Brisel i Luksemburg da bi u neposrednom razgovoru s ministrima, a moguće is nekim od vođa EU, razjasnili šta se može očekivati.


BIJELJINA, U Republici Srpskoj danas je počela decembarska isplata materinskog i dodatka na djecu, kao i prava na pomoć za opremu novorođenčeta i pravo na pronatalitetnu naknadu za treće i četvrto dijete.\nZa dodatak na djecu obezbijeđeno je 1.127.803 KM za 17.120 djece, odnosno 11.665 roditelja, a za materinski dodatak, koji iznosi 405 KM, obezbijeđeno je ukupno 2.123.010 KM za 5.242 majke.\nZa isplatu prava na pronatalitetnu naknadu za treće i četvrto dijete obezbijeđeno je 60.300 KM za 103 majke, odnosno 81 za treće i 26 za četvrto dijete.\nU okviru prava na pomoć za opremu novorođenčeta biće isplaćeno ukupno 149.250 KM za 591 majku, odnosno 597 djece, saopšteno je iz Fonda.\nDirektor Javnog fonda za dječiju zaštitu Nedeljko Jović istakao je da se menadžment fonda, kao i prethodnih godina, postarao da navedena prava budu isplaćena prije novogodišnjih praznika.\nJović je pozvao korisnike dodatka na djecu koji do sada nisu izvršili obnovu dokumentacije, da to učine u narednom periodu kod nadležnih centara za socijalni rad, odnosno službi socijalne i dječije zaštite u kojima imaju prebivalište. Srna\nTagovi: djeciji dodatakisplatamaterinski dodatak


Brnabić: Srbija pokazala okrenutost regionalnoj stabilnosti i saradnji\n03.12.2021 | Info\nSrbija je i tokom pandemije korona virusa pokazala okrenutost regionalnoj stabilnosti i saradnji, potpuno svesni da bez zaštićenog, stabilnog i razvijenog regiona, nema ni zaštićene, stabilne i razvijene Srbije, izjavila je danas premijerka Ana Brnabić, koja je video linkom učestvovala na Samitu Centralno-evropske inicijative u Budvi.\nCentralni deo Samita bio je panel šefova delegacija na kojem su uz Brnabić, učestvovali i predsednik Vlade Slovenije Janez Janša, predsednik Vlade Bugarske Stefan Janev, predsednik Vlade Hrvatske Andrej Plenković i ministarka za evro-atlantske integracije i potpredsednica Vlade Ukrajine Olga Stefanišina, saopštila je Vlada Srbije.\nBrnabić je naglasila da Srbija, sa velikim zadovoljstvom, učestvuje u svim regionalnim inicijativama koje mogu dovesti do boljeg života građana.\n"Članstvo u Evropskoj uniji ostaje glavni spoljnopolitički cilj Srbije. Na osnovu svih reformi koje smo sproveli i koje sprovodimo, i vođena rezultatima koje je Srbija ostvarila, očekujemo pozitivne signale iz Evropske unije u Briselu tokom decembra i u toku slovenačkog predsedavanja EU", navela je ona.\nParelelno sa ovim aktivnostima, radi se na povezivanju regiona i omogućivanju bržeg i lakšeg protoka ljudi, robe i usluga, istakla je i podsetila da je Srbija pokrenula inicijativu Otvoreni Balkan sa Severnom Makedonijom i Albanijom.\nNadam se da ćemo uskoro postići nove rezultate u okviru ove inicijative, koje će značiti elektronsku razmenu dokumenata, manje čekanje na granicama, efikasniji protok kamiona i teretnih vozila, dodala je Ana Brnabić.\nPremijer Crne Gore Zdravko Krivokapić, koja trenutno predsedava CEI, zahvalio je još jednom Ani Brnabić na donaciji vakcina Crnoj Gori i naglasio da su prve vakcine kojima su Crnogorci vakcinisani upravo vakcine koje su stigle iz Srbije, stoji u saopštenju.\nSamit je počeo usvajanjem Mape puta za zdravstvo na Zapadnom Balkanu, a učesnicima su se na početku obratili evropski komesar za proširenje Oliver Varhelji, evropska komesarka za zdravstvo i bezbednost hrane Stela Kiriakides, kao i regionalni direktor SZO Hans Henri Kluge.\nMeđu 29.443 testirana uzorka registrovano 12.797 zaraženih koronom\nEU pozdravila završetak važnog koraka u reformi Ustava\nNiška Petničarka pomagaće mladima da nađu posao: Nemojte sedeti “skrštenih ruku”\nDruštvo sudija Srbije pozdravilo promene Ustava


Test (ne)moći domaćeg terena - Sport - Dnevni list Danas\nPočetna » Sport » Test (ne)moći domaćeg terena\nBelgijanci startuju protiv Rusije "u gostima" u Sankt Peterburgu\nZ. P.12.06.2021. 08:32\nPrva selekcija na listi FIFA Belgija ima priličan izazov na Evropskom prvenstvu gde bi konačno trebalo da dokaže svoj nesumnjivi kvalitet.\nProtivnik je nepredvidljiva Rusija, koja uz to igra i na svom terenu u Sankt Peterburgu i imaće veliku podršku navijača jer su u Rusiji pandemijske mere najrelaksiranije.\nBelgijanci nisu zaboravili neuspeh sa prošlog Eura kad su šokirani ispadanjem od tada najvećeg hita takmičenja Velsa.\nOno što ih, osim kvaliteta, čini optimistima, svakako je i činjenica da nisu izgubili nijednu od sedam do sad odigranih utakmica protiv Rusije.\nS obzirom da na debi meču neće igratimozak ekipe Kevin de Brujne a i nastup Edena Azara je upitan, Belgijanci će ipak morati meču da pristupe sa 100 odsto.\nNapadač Dries Mertens svestan je da bi bilo kakvo opuštanje na startu takmičenja moglo da bude preskupo.\n„Igrali smo sa Rusijom nekoliko puta u poslednje vreme. Imaju veliki individualni kvalitet, a velika je stvar na ovakvim takmičenjima što igraju kod kuće, verovatno pred punim stadionom. Videli smo na prošlom Svetskom prvenstvu koliko im to znači i koliko ih motiviše. Ulazimo u utakmicu sa puno opreza, ali i odlučnosti da takmičenje otvorimo pobedom“, rekao je Mertens.\nRuski fudbaler Andrej Mostovoj pozitivan je na korona virus i prvi je igrač koji je zbog toga isključen sa turnira.\nNjega će na Evropskom prvenstvu zameniti Roman Evgenjev, igrač moskovskog Dinama, koji je odigrao samo jednu utakmicu za svoju zemlju i to prošle godine u porazu od Srbije sa 5:0.\nSelektor Rusije Stanislav Čerčešov najavio je da je njegova ekipa maksimalno naoštrena za početak prvenstva, i da u psihološkoj pripremi vidi veliki adut svoje ekipe.\nNesumnjivo je da će igrati svoju igru, oprezno na sredini terena sa zatvaranjem pristupa svom golu, a da će šansu tražiti u kontranapadu jer će Belgija sigurno pokušati da napadne.\n„Igrali smo sa njima u kvalifikacijama, oni su veoma jaki, sa velikim igračima i odličnim selektorom, nije slučajno što se nalaze na čelu FIFA liste, ili u samom vrhu već nekoliko godina. Ova utakmica će biti ipak specifična, prva je na takmičenju, a takve su uvek drugačije, igramo pred svojom publikom, i daćemo sve od sebe. Svesni smo da nismo među favoritima turnira, ali to ništa ne mora da znači“, smatra Čerčešov.\nVikend na Euro\nVels – Švajcarska 15.00\nDanska – Finska 18.00\nBelgija – Rusija 21.00\nEngleska – Hrvatska 15.00\nAustrija – S. Makedonija 18.00\nHolandija – Ukrajina 21.00\nU nedelju sudar favorita\nU grupama C i D žreb je hteo da se već u prvom kolu sastanu favoriti za plasman u drugi krug. Zanimljivo je da će obe utakmice imati „faktičkog“ domaćina,Engleska će na svom terenu dočekati Hrvatsku, a Holandija u Amsterdamu ekipu Ukrajine. Bile bi to u nekim drugim okolnostima i utakmice „visokog rizika“ zbog velikog broja ne baš „druželjubivih“ navijača na istom mestu, ali su pandemijski uslovi učinili da vatrebude samo na terenu.